אגרת פולוס השנייה אל-הקורנתים 5 HHH – 2 Korintofo 5 AKCB | Biblica\nאגרת פולוס השנייה אל-הקורנתים 5 HHH – 2 Korintofo 5 AKCB\n2 Korintofo 5:1-21\n1Yenim sɛ sɛ yewu na yegyaw saa nipadua yi a yebenya nipadua foforo a Onyankopɔn ankasa ayɛ a ɛbɛtena hɔ daa wɔ ɔsoro hɔ. 2Mprempren, yesi apini pɛ sɛ wɔde ɔsoro atenae foforo no kata yɛn ho, 3efisɛ sɛ wɔde kata yɛn ho a yɛn ho renna hɔ bio. 4Na sɛ yɛwɔ saa ɔhonam yi mu a, yesi apini na adesoa bi da yɛn so; ɛnyɛ sɛ yɛmpɛ sɛ yegyaw nipadua no, na mmom yɛpɛ sɛ wɔde ɔsoro atenae foforo no kata yɛn ho sɛnea ɛbɛyɛ a nkwa bɛmene nea ewu no. 5Onyankopɔn na wasiesie yɛn ama saa nsakrae yi. Na ɔde ne Honhom no maa yɛn sɛ nea ɔwɔ ma yɛn no nyinaa akyigyinade.\n6Eyi nti, daa yɛwɔ akokoduru. Yenim sɛ mmere dodow a yɛwɔ saa nipadua yi mu no, ɛma yɛne Awurade fi kwan ware. 7Efisɛ yɛn nkwa gyina gyidi so na ennyina nea yehu so. 8Yɛwɔ nkuranhyɛ nti ɛyɛ yɛn pɛ sɛ yebetu afi yɛn fi wɔ saa honam yi mu na yɛne Awurade akɔtena ne fi. 9Sɛ yɛwɔ yɛn fi ha anaa nohɔ no, yɛpɛ sɛ yɛsɔ nʼani sen biribiara. 10Efisɛ ɛsɛ sɛ yɛn nyinaa ba Kristo anim ma obu yɛn atɛn. Sɛnea obiara tenaa ase wɔ nipadua no abrabɔ mu no, sɛ ɛyɛ papa anaa bɔne no, wobegyina so abu no atɛn.\nYɛne Onyankopɔn Ayɔnkofa\n11Efisɛ yenim sɛnea yesuro Awurade nti, yɛka ne ho asɛmpa kyerɛ nnipa. Onyankopɔn nim yɛn yiye na mewɔ anidaso sɛ munim me nso wɔ mo koma mu. 12Yɛrensan nka yɛn ho asɛmpa nkyerɛ mo, na mmom yɛrebɔ ho mmɔden sɛnea mode yɛn bɛhoahoa mo ho na moatumi abua wɔn a wɔde nnipa anim hoahoa wɔn ho na ɛnyɛ wɔn su no. 13Sɛ yɛabobɔ adam a ɛyɛ yɛne Onyankopɔn ntam asɛm. Nanso sɛ yɛn adwene mu da hɔ a, eye ma mo yiyedi. 14Afei a yɛahu sɛ onipa baako na owu maa nnipa nyinaa wuu bi no nti, Kristo dɔ a ɔde dɔ yɛn no na ɛhyɛ yɛn. Eyi kyerɛ sɛ nnipa nyinaa wɔ ne wu no mu kyɛfa bi. 15Owu maa yɛn nyinaa, sɛnea ɛbɛyɛ a wɔn a wɔte ase no rentena ase mma wɔn ho bio, na mmom wɔbɛtena ase ama nea yɛn nti owui a wɔma ɔsɔre fii awufo mu no.\n16Enti ɛnsɛ sɛ yegyina onipa adwene so bu obiara atɛn bio. Na sɛ mpo bere bi a atwam no na yegyina nnipa adwene so na yehu Kristo a, afei de, yɛrenyɛ saa bio. 17Sɛ obi wɔ Kristo mu a, na ɔyɛ abɔde foforo, na nneɛma dedaw nyinaa atwam ama nneɛma foforo aba. 18Onyankopɔn ayɛ ne nyinaa. Ɔsomaa Kristo sɛ ɔmmɛpata ɔne yɛn ntam na ɔde ɔne afoforo ntam mpata dwumadi no ahyɛ yɛn nsa. 19Asɛm a wɔde abrɛ yɛn ne sɛ, Onyankopɔn nam Kristo so afa nnipa nyinaa adamfo. Onyankopɔn ankan wɔn bɔne antia wɔn na ɔde nʼasomdwoe asɛnka ho dwumadi no ahyɛ yɛn nsa. 20Enti yɛyɛ asomafo ma Kristo, na ɛte sɛnea Onyankopɔn nam yɛn so kasa kyerɛ mo. Yesi Kristo anan mu srɛ mo sɛ, momma wɔmfa mo mmata Onyankopɔn ho. 21Na Kristo nni bɔne, nanso yɛn nti Onyankopɔn ma ɔfaa yɛn bɔne, sɛnea ɛbɛyɛ a yɛnam ɔno Kristo so bɛyɛ atreneefo wɔ Onyankopɔn anim.\nAKCB : 2 Korintofo 5


KENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Ashaninka Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xhosa Yoruba Zambian Sign Language Zimbabwe Sign Language Zulu\nWɔhyehyɛɛ asoɛe hɔ nnipa maa mmusuakuw abiɛsa biara yɛɛ asafo baako (1-34)\nYuda mmusuakuw abiɛsa asafo no wɔ apuei (3-9)\nRuben mmusuakuw abiɛsa asafo no wɔ anaafo (10-16)\nLewi asoɛe wɔ mfinimfini (17)\nEfraim mmusuakuw abiɛsa asafo no wɔ atɔe (18-24)\nDan mmusuakuw abiɛsa asafo no wɔ atifi (25-31)\nMmarima a wɔkyerɛw wɔn din no nyinaa dodow (32-34)\n2 Ɛnna Yehowa ka kyerɛɛ Mose ne Aaron sɛ: 2 “Israelfo no nkyekye wɔn asoɛe wɔ baabi a wɔde ama mmusuakuw abiɛsa asafo+ a wɔwom no. Obiara ntena baabi a ɛbɛn n’agyanom abusuafi frankaa.* Wɔmma wɔn asoɛe no anim nkyerɛ ahyiae ntamadan no, na entwa ho nhyia. 3 “Wɔn a wobesi wɔn ntamadan wɔ apuei fam, baabi a owia pue fi no ne mmusuakuw abiɛsa asafo a Yuda abusuakuw da wɔn ano a obiara wɔ n’asraafokuw no. Yuda abusuapanyin ne Aminadab ba Naason.+ 4 N’asraafo a wɔkyerɛw wɔn din no dodow yɛ 74,600.+ 5 Wɔn a wɔbɛkyekye wɔn asoɛe wɔ ne nkyɛn ne Isakar abusuakuw no. Isakar abusuapanyin ne Suar ba Netanel.+ 6 N’asraafo a wɔkyerɛw wɔn din no dodow yɛ 54,400.+ 7 Wɔn a wɔka ho ne Sebulon abusuakuw no. Sebulon abusuapanyin ne Helon ba Eliab.+ 8 N’asraafo a wɔkyerɛw wɔn din no dodow yɛ 57,400.+ 9 “Enti asraafo a wɔwɔ Yuda asoɛe hɔ a wɔkyerɛw wɔn din nyinaa dodow yɛ 186,400. Sɛ wɔretu* afi baabi a wɔsoɛe no a, wɔn na wobedi kan atu.+ 10 “Mmusuakuw abiɛsa asafo a Ruben+ abusuakuw da wɔn ano a obiara wɔ n’asraafokuw no na wobesi wɔn ntamadan wɔ anaafo fam. Ruben abusuapanyin ne Sedeo ba Elisur.+ 11 N’asraafo a wɔkyerɛw wɔn din no dodow yɛ 46,500.+ 12 Wɔn a wɔbɛkyekye wɔn asoɛe wɔ ne nkyɛn ne Simeon abusuakuw no. Simeon abusuapanyin ne Surisadai ba Selumiel.+ 13 N’asraafo a wɔkyerɛw wɔn din no dodow yɛ 59,300.+ 14 Wɔn a wɔka ho ne Gad abusuakuw no. Gad abusuapanyin ne Reuel ba Eliasaf.+ 15 N’asraafo a wɔkyerɛw wɔn din no dodow yɛ 45,650.+ 16 “Enti asraafo a wɔwɔ Ruben asoɛe hɔ a wɔkyerɛw wɔn din nyinaa dodow yɛ 151,450. Sɛ wɔretu* afi baabi a wɔsoɛe no a, wɔn na wɔto so abien a wobetu.+ 17 “Sɛ wɔde ahyiae ntamadan no rekɔ a,+ ɛsɛ sɛ Lewifo* no di mmusuakuw a aka no* mfinimfini. “Sɛnea wɔahyehyɛ wɔn ho wɔ asoɛe hɔ no, sɛ wɔrekɔ a, saa ara na ɛsɛ sɛ wɔhyehyɛ wɔn ho.+ Obiara nni n’afa sɛnea wɔahyehyɛ mmusuakuw abiɛsa asafo a ɔwom no. 18 “Mmusuakuw abiɛsa asafo a Efraim abusuakuw da wɔn ano a obiara wɔ n’asraafokuw no na wobesi wɔn ntamadan wɔ atɔe fam. Efraim abusuapanyin ne Amihud ba Elisama.+ 19 N’asraafo a wɔkyerɛw wɔn din no dodow yɛ 40,500.+ 20 Wɔn a wɔbɛkyekye wɔn asoɛe wɔ ne nkyɛn ne Manase+ abusuakuw no. Manase abusuapanyin ne Pedasur ba Gamaliel.+ 21 N’asraafo a wɔkyerɛw wɔn din no dodow yɛ 32,200.+ 22 Wɔn a wɔka ho ne Benyamin abusuakuw no. Benyamin abusuapanyin ne Gideoni ba Abidan.+ 23 N’asraafo a wɔkyerɛw wɔn din no dodow yɛ 35,400.+ 24 “Enti asraafo a wɔwɔ Efraim asoɛe hɔ a wɔkyerɛw wɔn din nyinaa dodow yɛ 108,100. Sɛ wɔretu* afi baabi a wɔsoɛe no a, wɔn na wɔto so abiɛsa a wobetu.+ 25 “Mmusuakuw abiɛsa asafo a Dan abusuakuw da wɔn ano a obiara wɔ n’asraafokuw no na wobesi wɔn ntamadan wɔ atifi fam. Dan abusuapanyin ne Amisadai ba Ahiesa.+ 26 N’asraafo a wɔkyerɛw wɔn din no dodow yɛ 62,700.+ 27 Wɔn a wɔbɛkyekye wɔn asoɛe wɔ ne nkyɛn ne Aser abusuakuw no. Aser abusuapanyin ne Okran ba Pagiel.+ 28 N’asraafo a wɔkyerɛw wɔn din no dodow yɛ 41,500.+ 29 Wɔn a wɔka ho ne Naftali abusuakuw no. Naftali abusuapanyin ne Enan ba Ahira.+ 30 N’asraafo a wɔkyerɛw wɔn din no dodow yɛ 53,400.+ 31 “Enti asraafo a wɔwɔ Dan asoɛe hɔ a wɔkyerɛw wɔn din nyinaa dodow yɛ 157,600. Sɛ wɔretu* afi baabi a wɔsoɛe no a, wɔn na wotwa to a wobetu,+ sɛnea wɔahyehyɛ mmusuakuw abiɛsa asafo a wɔwom no.” 32 Eyinom ne Israelfo a wɔkyerɛw wɔn din huu nnipa dodow a ɛwɔ wɔn agyanom abusuafi biara mu no. Nnipa a wɔwɔ asoɛe ahorow hɔ a wobetumi ayɛ asraafo, a wɔkyerɛw wɔn din no dodow yɛ 603,550.+ 33 Nanso Lewifo no de, sɛnea Yehowa ka kyerɛɛ Mose no, wɔankyerɛw wɔn din+ anka Israelfo a aka no ho.+ 34 Na Israelfo no yɛɛ nea Yehowa ka kyerɛɛ Mose no nyinaa. Enti sɛɛ na na Israel mmusuakuw abiɛsa asafo ahorow no+ kyekye asoɛe na wotu fi wɔn asoɛe.+ Ná wɔhyehyɛ wɔn ho mmusua mmusua ne sɛnea wɔn agyanom abusuafi te.\n^ Anaa “ahyɛnsode.”\n^ Anaa “Israelfo retu.”\n^ Anaa “Lewifo asoɛe.”\n^ Anaa “mmusuakuw a aka no asoɛe.”


1 Samuel 21 ASCB - Matej 21 CRO\nDawid Dwane Saulo\n1Dawid kɔɔ Nob ɔsɔfoɔ Ahimelek nkyɛn. Ɛberɛ a ɔsɔfoɔ Ahimelek hunuu no no, ne ho popoeɛ. Ɔbisaa no sɛ, “Adɛn enti na aka wo nko? Adɛn enti na obi nka wo ho?”\n2Dawid buaa ɔsɔfoɔ Ahimelek sɛ, “Ɔhene somaa me kokoamsɛm bi ho. Ɔka kyerɛɛ me sɛ, mennka deɛ enti a mewɔ ha nkyerɛ obiara. Makyerɛ baabi a me mmarima nhyia me akyire yi. 3Afei, ɛdeɛn na ɛwɔ hɔ a mɛnya adi? Ma me burodo mua enum anaa biribiara a wowɔ.”\n4Na ɔsɔfoɔ no buaa Dawid sɛ, “Menni burodo teta yi bi wɔ ha. Burodo kronkron deɛ, ebi wɔ ha, nanso mede bɛma wo a, gye sɛ mmarima no ne mmaa bi nnaa nnansa yi.”\n5Dawid buaa sɛ, “Mma hwee nha wo. Sɛ me mmarima no kɔdi dwuma bi baabi a, memmma wɔn kwan mma wɔmmfa wɔn ho nka mmaa. Na sɛ wɔtena ase kronn wɔ akwantuo teta mu a, adɛn enti na saa dwumadie a ɛho hia yie yi, wɔntumi ntena kronnyɛ mu.” 6Na ɛsiane sɛ aduane foforɔ biara nni hɔ no enti, ɔsɔfoɔ no de burodo kronkron a wɔde burodohyew asi ananmu wɔ Awurade hyiadan no mu maa Dawid.\n7Doeg, Edomni a ɔyɛ Saulo nantwikafoɔ panin no kɔdwiraa ne ho wɔ Awurade anim saa ɛda no.\n8Dawid bisaa Ahimelek sɛ, “Wowɔ pea anaa akofena? Ɔhene adwuma no ho hia a na ɛhia enti, mannya berɛ amfa akodeɛ biara.”\n9Ɔsɔfoɔ no buaa sɛ, “Akofena a mewɔ ara yɛ Filistini Goliat a wokumm no wɔ Ela bɔnhwa mu no dea. Wɔde ntoma akyekyere ho da asɔfotadeɛ no akyi. Sɛ wopɛ a, fa ɛno, ɛfiri sɛ, biribiara nni ha bio.” Dawid buaa sɛ, “Biribiara nkyɛn no. Fa ma me.”\n10Na Dawid dwanee firi Saulo hɔ, kɔɔ Gathene Akis nkyɛn. 11Nanso, na Akis mpanimfoɔ no ho ntɔ wɔn sɛ ɔwɔ hɔ. Wɔbisaa sɛ, “Ɛnyɛ saa Dawid yi na ɔyɛ asase yi so ɔhene no? Ɛnyɛ ɔno na nnipa nam asa ne nnwontoɔ so hyɛɛ no animuonyam sɛ, ‘Saulo akum ne mpempem na Dawid nso akum ɔpedupedu no?’ ”\n12Dawid tee saa akekakeka yi no, ɔsuroo sɛ ebia ɔhene Akis bɛyɛ no biribi. 13Ɛno enti, ɔhyɛɛ da yɛɛ ne ho sɛ bɔdamfoɔ, ɔwerɛwerɛɛ apono ho maa ntasuo tene faa nʼabɔgyesɛ mu. 14Deɛ ɛdi akyire ne sɛ, ɔhene Akis ka kyerɛɛ ne mmarima sɛ, “Bɔdamfoɔ na ɛsɛ sɛ mode no brɛ me? 15Yɛwɔ pii wɔ ha dada! Adɛn enti na ɛsɛ sɛ mema obi a ɔte sɛɛ yi bɛyɛ me ɔhɔhoɔ?”\nASCB : 1 Samuel 21


መክብብ 3 NASV - Ɔsɛnkafoɔ 3 ASCB\nBiribiara Wɔ Ne Ɛberɛ\n1Biribiara wɔ ne berɛ,\nna dwumadie biara a ɛwɔ ɔsoro ase wɔ ne berɛ.\n2Awoɔ wɔ ne berɛ, na owuo wɔ ne berɛ,\nogu wɔ ne berɛ, na otwa nso wɔ ne berɛ,\n3ɔkum wɔ ne berɛ, na ayaresa wɔ ne berɛ,\nɔbubu wɔ ne berɛ, na ɔsi nso wɔ ne berɛ,\n4agyaadwotwa wɔ ne berɛ, na ɔsereɛ nso wɔ ne berɛ,\nawerɛhoɔ wɔ ne berɛ, na asa wɔ ne berɛ,\n5aboɔ hweteɛ wɔ ne berɛ, na aboɔ anoboa wɔ ne berɛ,\nakwaaba wɔ ne berɛ, na nanteyie wɔ ne berɛ,\n6adehwehwɛ wɔ ne berɛ, na adehwereɛ wɔ ne berɛ,\nadekora wɔ ne berɛ, na adetoguo wɔ ne berɛ,\n7adeɛ mu sunsuane wɔ ne berɛ, na ne pempam wɔ ne berɛ,\nkommyɛ wɔ ne berɛ, na kasa wɔ ne berɛ,\n8ɔdɔ wɔ ne berɛ, na ɔtan wɔ ne berɛ,\nɔko wɔ ne berɛ, na asomdwoeɛ wɔ ne berɛ.\n9Mfasoɔ bɛn na odwumayɛfoɔ nya firi nʼadwumaden mu? 10Mahunu adesoa a Onyankopɔn de ato nnipa so. 11Wayɛ biribiara fɛfɛ wɔ ne berɛ mu. Ɔde nkwa a ɛnsa da ahyɛ nnipa akoma mu, nanso wɔntumi nte deɛ Onyankopɔn ayɛ firi ahyɛaseɛ kɔsi awieeɛ no ase. 12Menim sɛ biribiara nni hɔ a ɛyɛ ma nnipa kyɛn sɛ wɔbɛgye wɔn ani na wayɛ deɛ ɛyɛ ɛberɛ a wɔte ase. 13Sɛ obiara bɛdidi na wanom na wanya anigyeɛ wɔ ne dwumadie nyinaa mu, yei ne Onyankopɔn akyɛdeɛ. 14Menim sɛ biribiara a Onyankopɔn yɛ no bɛtena hɔ daa, wɔrentumi mfa biribi nka ho na wɔrentumi nyi biribi mfiri mu. Onyankopɔn yɛ yei sɛdeɛ nnipa de anidie bɛma no.\n15Biribiara a ɛwɔ hɔ ɛnnɛ no, aba pɛn,\nna deɛ ɛbɛba no nso aba dada;\nna Onyankopɔn bɛfrɛ deɛ asi dada no ama akontabuo.\n16Na mehunuu biribi foforɔ wɔ owia yi ase sɛ:\nAmumuyɛsɛm wɔ deɛ atemmuo wɔ,\natɛnteneneebea no, amumuyɛsɛm wɔ hɔ.\n17Medwenee wɔ mʼakomam sɛ,\nteneneefoɔ ne amumuyɛfoɔ nyinaa atɛn,\nɛfiri sɛ adwuma biara bɛnya ne berɛ,\nadeyɛ biara ne ne berɛ.”\n18Afei medwenee sɛ, “Nnipa deɛ, Onyankopɔn sɔ wɔn hwɛ ma wɔhunu sɛ wɔte sɛ mmoa. 19Onipa hyɛberɛ te sɛ mmoa deɛ, na ɛda hɔ ma wɔn nyinaa. Sɛdeɛ ɔbaako wuo no, saa ara na ɔfoforɔ nso wuo. Wɔn nyinaa wɔ ahomeɛ baako; onipa nni biribi a ɔde kyɛn aboa. Biribiara yɛ ahuhudeɛ. 20Wɔn nyinaa kɔ faako; wɔn nyinaa firi dɔteɛ mu na wɔsane kɔ dɔteɛ mu. 21Hwan na ɔnim sɛ onipa honhom foro soro, na aboa deɛ siane kɔ asase mu anaa?”\n22Enti mehunuu sɛ biribiara nni hɔ a ɛyɛ ma onipa kyɛn sɛ nʼani bɛka nʼadwuma ho, ɛfiri sɛ ɛno ne ne kyɛfa. Na hwan na ɔbɛtumi de no asane aba sɛ ɔmmɛhwɛ deɛ ɛbɛsi ne wuo nʼakyi?\nASCB : Ɔsɛnkafoɔ 3


Bere a Wɔyɛ Onyankopɔn Apɛde Wɔ Asase So\nƆwɛn-Aban—Nea Adesua Nsɛm Wom | April 15, 2004\nKENKAN WƆ Albanian Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greek Greenlandic Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Tswana Turkish Twi Ukrainian Urdu Venda Vietnamese\nBERE a Yesu kyerɛɛ n’asuafo no sɛ wɔmmɔ mpae sɛ “Nea wopɛ nyɛ asase so, sɛnea ɛyɛ ɔsoro” no, na ɔrekasa sɛ obi a ɔne Agya no atra soro. (Mateo 6:10; Yohane 1:18; 3:13; 8:42) Wɔ Yesu asetra ansa na ɔrebɛyɛ ɔdesani no mu no, ohuu bere a biribiara a ɛkɔɔ so wɔ soro ne asase so ne Onyankopɔn apɛde hyiae no. Na saa anigye mmere no ma akomatɔyam.—Mmebusɛm 8:27-31.\nNa Onyankopɔn abɔde a wodi kan no yɛ honhom abɔde, ‘abɔfo a wɔyɛ tumi abran a wodi n’asɛm so.’ Wɔyɛ ‘n’asomfo a wɔyɛ n’apɛde.’ (Dwom 103:20, 21) So na wɔn mu biara wɔ n’apɛde? Yiw, na bere a wɔbɔɔ asase no, saa ‘Onyankopɔn mma yi nyinaa bɔɔ ose.’ (Hiob 38:7) Wɔn sebɔ no daa anigye a na wɔwɔ wɔ nea na ɛyɛ Onyankopɔn apɛde ho no adi, na wɔmaa wɔn apɛde ne Onyankopɔn de hyiae.\nBere a Onyankopɔn bɔɔ asase no wiei no, osiesiee so maa nnipa sɛ wɔntra so, na awiei koraa no ɔbɔɔ ɔbarima ne ɔbea a wodi kan no. (Genesis, ti 1) So na eyi nso fata osebɔ? Kyerɛwtohɔ a efi honhom mu no ka sɛ: “Na Onyankopɔn huu nea ɔyɛe nyinaa, na hwɛ, eye papa,” yiw, na edi mũ na na ɛyɛ pɛ.—Genesis 1:31.\nNá dɛn ne Onyankopɔn apɛde ma yɛn awofo a wodi kan no ne wɔn mma? Sɛnea Genesis 1:28 kyerɛ no, na ɛno nso yɛ papa: “Na Onyankopɔn hyiraa wɔn, na Onyankopɔn ka kyerɛɛ wɔn sɛ: Monwo, na monnɔ, na monyɛ asase so ma, na monhyɛ so, na munni ɛpo mu mpataa ne wim nnomaa ne mmoa a wɔkeka wɔn ho wɔ asase so nyinaa so.” Nea ɛbɛyɛ na wɔadi saa ahyɛde a ɛyɛ nwonwa yi ho dwuma no, na ɛsɛ sɛ yɛn awofo a wodi kan no kɔ so tra ase—daa—na wɔn mma nso bɛyɛ saa ara. Na biribiara nni hɔ a ɛbɛma wɔahu asiane, atɛnkyea, awerɛhow, anaa owu.\nNa eyi yɛ bere a na wɔreyɛ Onyankopɔn apɛde wɔ soro ne asase so nyinaa. Na wɔn a wɔde n’apɛde di dwuma no benya anigye kɛse wɔ saayɛ mu. Dɛn na ɛtotoe?\nOnyankopɔn apɛde ho mpoatwa bi a na wɔnhwɛ kwan sɔree. Dabi, na ɛnyɛ nea wɔrentumi nni ho dwuma. Nanso, ɛde yawdi ne awerɛhow a na ɛbɛma Onyankopɔn apɛde ma adesamma ayɛ basaa bae bere tenten. Awerɛhowdi no aka yɛn nyinaa. Na dɛn ne saa mpoatwa no?\nOnyankopɔn Apɛde Wɔ Atuatew Bere Mu\n‘Onyankopɔn honhom mu mma’ no mu biako hui sɛ obetumi atwitware Onyankopɔn apɛde ma nnipa no mu, na na n’atirimpɔw ne sɛ ɔde benya ne ho. Dodow a saa honhom abɔde yi susuw adeyɛ no ho no, dodow no ara na ɛyɛɛ no sɛ obetumi adi ho dwuma na n’ani kɔɔ so gyee ho. (Yakobo 1:14, 15) Ebia na osusuw sɛ sɛ otumi ma nnipa baanu a wodi kan no tie no mmom sen sɛ wobetie Onyankopɔn a, ɛnde ɛno bɛhyɛ Onyankopɔn ma wapene so ma wɔagye tumidi foforo a ɛne no bedi asi atom. Ebetumi aba sɛ onyaa adwene no sɛ Onyankopɔn renkum wɔn, efisɛ na saayɛ no bɛkyerɛ sɛ Onyankopɔn antumi anni n’atirimpɔw ho dwuma. Mmom no, Yehowa Nyankopɔn bɛsakra n’atirimpɔw mu, na wagye saa honhom mu ɔba a afei Onyankopɔn abɔde a wɔyɛ nnipa rebetie no no dibea atom. Wɔ ɔkwan a ɛfata so no, akyiri yi wɔbɛfrɛɛ saa otuatewfo yi Satan, a nea ɛkyerɛ ne “Ɔsɔretiafo.”—Hiob 1:6, Reference Bible ase hɔ asɛm.\nBere a Satan reyɛ ade ma ɛne akɔnnɔ a wanya no ahyia no, ɔkɔɔ ɔbea no nkyɛn. Ɔhyɛɛ ɔbea no sɛ ɔmpo Yehowa apɛde na ommenya abrabɔ fam ahofadi kɛse, na ɔkae sɛ: ‘Ɛnyɛ owu na mubewu. Na mobɛyɛ sɛ Onyankopɔn ahu papa ne bɔne.’ (Genesis 3:1-5) Wɔ ɔbea no fam no, na ɛte sɛ nea ɛno bɛma wanya ahofadi, na ogye dii sɛ tie a obetie no no bɛma wanya asetra pa. Akyiri yi, ɔdaadaa ne kunu ma ɔbɛkaa ne ho.—Genesis 3:6.\nNa ɛno nyɛ Onyankopɔn apɛde ma awarefo no. Na ɛno yɛ nea wɔn ankasa pɛ. Na na ɛno de ɔhaw na ɛbɛba. Na Onyankopɔn adi kan aka akyerɛ wɔn sɛ adeyɛ a ɛte saa no bɛma wɔawuwu. (Genesis 3:3) Wammɔ wɔn sɛ wɔntwe wɔn ho mfi Onyankopɔn ho na asi wɔn yiye. (Yeremia 10:23) Afei nso, na ɛno bɛma wɔabɛyɛ nnipa a wɔnyɛ pɛ, na na afei wɔde sintɔ ne owu bɛma wɔn asefo. (Romafo 5:12) Satan antumi anyi nea efii mu bae no amfi hɔ.\nSo nsɛm a esisii no sesaa Onyankopɔn atirimpɔw anaa n’apɛde ma adesamma ne asase no koraa? Dabi. (Yesaia 55:9-11) Mmom no, ɛmaa nsɛmpɔw a ɛsɛ sɛ wodi ho dwuma sɔree: So adesamma “betumi ayɛ sɛ Onyankopɔn, ahu papa ne bɔne” sɛnea Satan kae no? Ɔkwan foforo so no, sɛ wɔma yɛn bere a ɛsɛ a, so yɛankasa betumi asi gyinae wɔ nea ɛyɛ papa ne bɔne, nea ɛso wɔ mfaso ne nea ebepira yɛn wɔ asetra afã horow nyinaa ho? So ɛfata sɛ yɛyɛ osetie ma Onyankopɔn koraa, esiane sɛ ɔkwan a ɔfa so di tumi no ye sen biara nti? So ɛfata sɛ yɛyɛ osetie ma n’apɛde koraa? Wubebua saa nsɛm yi dɛn?\nNa ɔkwan koro pɛ na ɛwɔ hɔ a wobetumi afa so adi saa nsɛmpɔw no ho dwuma wɔ abɔde a wonim nyansa no nyinaa anim: Ɛne sɛ wɔbɛma wɔn a wɔhwehwɛ ahofadi no kwan ma wɔatwe wɔn ho afi Nyankopɔn ho na wɔn ankasa abɔ mmɔden sɛ wɔn asetra besi wɔn yiye. Na kum a wobekum wɔn no ntumi mmoa mma wonsiesie nsɛmpɔw a ɛsɔree no. Na adesamma abusua no a wɔbɛma akɔ so atra hɔ bere tenten bi no bɛma wɔasiesie nsɛm no efisɛ, na nea ebefi mu aba no bɛda adi pefee. Onyankopɔn daa no adi sɛ obedi nsɛm ho dwuma wɔ saa kwan yi so bere a ɔka kyerɛɛ ɔbea no sɛ ɔbɛwo mma no. Na wobefi adesamma abusua bi ase. Ne saa nti na nnɛ yɛ te ase no!—Genesis 3:16, 20.\nNanso, na eyi nkyerɛ sɛ Onyankopɔn bɛma nnipa ne honhom mu ɔba tuatewfo no ayɛ nea wɔpɛ koraa. Onyankopɔn amfa ne tumidi anto hɔ na saa ara nso na wannyae n’atirimpɔw mu. (Dwom 83:18) Ɔmaa eyi mu daa hɔ denam ka a ɔka siei sɛ awiei koraa no ɔbɛpɛtɛw nea ɔkɔfaa atuatew no bae no na wayi nneɛma bɔne no nyinaa afi hɔ no so. (Genesis 3:15) Enti, efi mfiase pɛɛ na adesamma abusua no nyaa ogye ho anidaso.\nAnsa na saa bere no bedu no, yɛn awofo a wodi kan no atwe wɔne wɔn ma a wɔbɛwo wɔn daakye no ho afi Onyankopɔn tumidi ase. Nea ɛbɛyɛ na Onyankopɔn asiw ɔhaw a ebefi wɔn nneyɛe no nyinaa mu aba ano no, ɛbɛhwehwɛ sɛ ɔhyɛ wɔn ma wɔyɛ n’apɛde bere nyinaa. Na ɛbɛyɛ te sɛ nea ɔmpene mma wɔntwe wɔn ho mfi ne ho mma wɔn ankasa nnyɛ nea wɔpɛ no ara.\nƐwom, ankorankoro betumi apaw Onyankopɔn tumidi. Wobetumi ahu Onyankopɔn apɛde ma nkurɔfo wɔ saa bere yi mu na wɔadi so pɛpɛɛpɛ sɛnea wobetumi biara. (Dwom 143:10) Nanso, wɔremfa wɔn ho nni wɔ amanehunu ho bere tenten a wonsiesiee ɔsɛmpɔw a ɛfa adesamma ahofadi a edi mũ ho no.\nNea efi ankorankoro gyinaesi mu ba no bɛdaa adi pefee wɔ mfiase no. Onipa a wodii kan woo no wɔ adesamma abusua no mu, Kain, kum ne nua Habel efisɛ na “n’ankasa nnwuma yɛ bɔne, na ne nua de de, ɛteɛ.” (1 Yohane 3:12) Na eyi nyɛ Onyankopɔn apɛde, efisɛ na Onyankopɔn abɔ Kain kɔkɔ, na akyiri yi ɔtwee n’aso. (Genesis 4:3-12) Na Kain apaw abrabɔ fam ahofadi a Satan de mae no ma enti na “ofi ɔbɔne no mu.” Afoforo nso yɛɛ saa ara.\nBere a nnipa de mfe bɛboro 1,500 atra asase so akyi no, ‘asase no bɛsɛee wɔ Onyankopɔn anim, anuɔden hyɛɛ asase so ma.’ (Genesis 6:11) Na ɛhwehwɛ sɛ wɔyɛ ade ntɛm so de bɔ asase no ho ban na ansɛe koraa. Onyankopɔn yɛɛ ho biribi denam wiase nyinaa nsuyiri a ɔde bae na ɔbɔɔ abusua biako a wɔteɛ a wɔda so te ase—Noa, ne ne yere, ne ne mma, ne wɔn yerenom ho ban no so. (Genesis 7:1) Yɛn nyinaa yɛ wɔn asefo.\nEfi saa bere no wɔ adesamma abakɔsɛm mu no, Onyankopɔn de akwankyerɛ ama wɔn a wofi komam pɛ sɛ wohu n’apɛde no. Ɔde ne honhom kaa nnipa anokwafo ma wɔyɛɛ nkitaho a ɔne obiara a ɔhwehwɛɛ n’akwankyerɛ dii no ho kyerɛwtohɔ. Wɔayɛ saa nkitahodi ahorow yi ho kyerɛwtohɔ wɔ Bible no mu. (2 Timoteo 3:16) Ofi ɔdɔ mu maa nnipa anokwafo ne no benyaa abusuabɔ, na wɔbɛyɛɛ ne nnamfo mpo. (Yesaia 41:8) Na ɔmaa wɔn ahoɔden a wohia na ama wɔatumi agyina sɔhwɛ a emu yɛ den a adesamma behyia wɔ saa mfe mpempem a wɔde atwe wɔn ho yi mu no ano. (Dwom 46:1; Filipifo 4:13) Hwɛ aseda ara a yebetumi de ama wɔ saa mmoa yi nyinaa ho!\nNea Onyankopɔn ayɛ abedu sesɛɛ no nyɛ n’apɛde koraa a ɔwɔ ma adesamma no. Kristoni somafo Petro kyerɛwee sɛ: “Sɛnea ne bɔhyɛ te no, yɛretwɛn ɔsoro foforo ne asase foforo a trenee te mu.” (2 Petro 3:13) Saa sɛnkyerɛnne kwan so asɛm yi kyerɛ tumidi foforo a ebedi adesamma so ne adesamma abusua foforo a wɔbɛhyɛ saa tumidi no ase.\nOdiyifo Daniel de nsɛm a emu da hɔ kyerɛwee sɛ: “Ahene no nna no mu no, ɔsoro Nyankopɔn bɛma ahenni a wɔrensɛe no da. . . . Na ebebubu ahenni horow no nyinaa ama asã, na ɛno de, ebegyina daa.” (Daniel 2:44) Saa nkɔmhyɛ yi kae sɛ nnɛyi nneɛma nhyehyɛe a agyigya no bɛba awiei na Onyankopɔn Ahenni anaa ne nniso abesi ananmu. Hwɛ asɛm pa ara a eyi yɛ! Ntawntawdi ne pɛsɛmenkominya a ama basabasayɛ ahyɛ nnɛ wiase yi ma na ɛpɛ sɛ ɛsan sɛe asase no bio no betwam.\nBere bɛn na eyinom bɛbam? Yesu asuafo no bisae sɛ: ‘Bere bɛn na eyinom bɛba, na ɛdɛn na ɛbɛyɛ wo ba ne wiase awiei no ho sɛnkyerɛnne?’ Mmuae a Yesu de mae no fã bi ne sɛ: “Na wɔbɛka ahenni ho asɛmpa yi wiase nyinaa de adi amanaman nyinaa adanse; ɛno ansa na awiei no bɛba.”—Mateo 24:3, 14.\nWɔada no adi wɔ baguam sɛ mprempren yi, wɔreyɛ asɛnka adwuma no wɔ wiase nyinaa. Ɛda adi sɛ woahu eyi wɔ w’ankasa mpɔtam hɔ. Ɔbenfo Charles S. Braden kyerɛw wɔ ne nhoma These Also Believe mu sɛ: “Yehowa Adansefo de wɔn adansedi no adu asase nyinaa so ankasa. . . . Nyamesom kuw biara nni wiase a wɔde nsi ne mmɔdenbɔ aka Ahenni ho asɛmpa no sɛ Yehowa Adansefo.” Adansefo no de nnamyɛ reka asɛmpa no wɔ nsase bɛboro 230 so wɔ kasa ahorow bɛyɛ 400 mu. Na wɔnyɛɛ adwuma yi a wɔkaa ho asɛm siei yi saa da wɔ wiase nyinaa. Ɛyɛ adanse pii a ɛkyerɛ sɛ bere a ɛsɛ sɛ saa Ahenni no si nnipa nniso horow ananmu no rebɛn no mu biako.\nƐyɛ Ahenni a Yesu kae sɛ wɔbɛka ho asɛm no ara na ɔsan kyerɛe sɛ yɛmmɔ ho mpae wɔ ne mpaebɔ nhwɛso no mu sɛ: “W’ahenni mmra, nea wopɛ nyɛ asase so, sɛnea ɛyɛ ɔsoro” no. (Mateo 6:10) Yiw, saa Ahenni no ne nea Onyankopɔn de bedi dwuma de ama n’atirimpɔw, n’apɛde ma adesamma ne asase no abam no.\nDɛn na ɛno kyerɛ? Ma Adiyisɛm 21:3, 4 mmua: “Na metee nne kɛse bi fi ahengua no mu a ese: Hwɛ, Onyankopɔn ntamadan wɔ nnipa mu, na ɔbɛtra mu wɔ wɔn mu, na wɔayɛ ne man, na Onyankopɔn ankasa ne wɔn bɛtra. Na ɔbɛpopa wɔn aniwam nusu nyinaa. Na owu nni hɔ bio, na awerɛhow ne osu ne ɛyaw bi nni hɔ bio, efisɛ kan nneɛma no atwam.” Afei wɔbɛyɛ Onyankopɔn apɛde ankasa wɔ asase so ne soro koraa. * So wobɛpɛ sɛ wunya mu kyɛfa?\n^ nky. 26 Sɛ wopɛ sɛ wusua pii fa Onyankopɔn Ahenni no ho a, yɛsrɛ wo, hwehwɛ Yehowa Adansefo wɔ baabi a wote hɔ anaa kyerɛw address a wɔahyehyɛ wɔ kratafa 2 no mu biako.\nNnipa ho a wɔtwe fii Onyankopɔn apɛde ho de amanehunu na ɛbae\nShare Share Bere a Wɔyɛ Onyankopɔn Apɛde Wɔ Asase So\nw04 4/15 kr. 4-7\nSo Wɔreyɛ Onyankopɔn Apɛde?\nRebeka Ɔbea A Osuro Nyankopɔn Na Ɔyɛ Nsi\nƐsɛ Sɛ Onyankopɔn Nkurɔfo Dɔ Ayamye\nAyamye A Yɛbɛda No Adi Wɔ Nitan Wiase Mu\nBɔnnɔ So Adansedi Wɔ Mexico Asasesin A Wɔka Engiresi Kasa Wom Mu\nComplutensian Polyglot No—Ade Titiriw a Ɛboaa Kasa Asekyerɛ\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM April 15, 2004\nShare Share ƆWƐN-ABAN—NEA ADESUA NSƐM WOM April 15, 2004\nƆWƐN-ABAN—NEA ADESUA NSƐM WOM April 15, 2004


Obi befi apuei abedi nkonim (1-7)\nWɔpaw Israel sɛ Onyankopɔn akoa (8-20)\n“M’adamfo Abraham” (8)\nƆka kyerɛ anyame a aka no sɛ wɔmfa wɔn adanse mmra (21-29)\n41 “Nsupɔw, monyɛ komm ntie me;*Momma aman no nsan nnya wɔn ahoɔden. Momma wɔmmra; afei momma wɔnkasa.+ Momma yenhyia nni asɛm. 2 Hena na wanyan obi afi apuei,*+Na ɔde trenee afrɛ no aba Ne nan ase,*Sɛ ɔde amanaman bɛhyɛ ne nsa,Na wama wabrɛ ahemfo ase?+ Hena na ɔde ne sekan ama wɔayɛ sɛ mfuturu,Na n’agyan ayɛ wɔn sɛ ntɛtɛwa a mframa ahuw? 3 Otiw wɔn, na biribiara nsiw no kwanWɔ akwan a ne nan nsii so da so. 4 Hena na wakeka ne ho ayɛ eyi?Hena na wafrɛ awo ntoatoaso mmaako mmaako fi mfiase? Me, Yehowa, mene Odikanfo;+Na akyikafo mu nso, sɛnea mete ara na mete.”+ 5 Nsupɔw ahu, na wɔasuro. Asaase afanan nyinaa fii ase wosowee. Wotwiw bɛn, wɔba wɔn anim. 6 Obiara boa ne yɔnko,Na obiara ka kyerɛ ne nua sɛ: “Hyɛ wo ho den.” 7 Enti odwumfo hyɛ ɔtomfo den;+Nea ɔde hamma* bobɔ dade so ma ɛyɛ tratraa noHyɛ nea ɔbɔ ɔtommo* so no den. Ɔka nnade a wɔasosɔw abom no ho asɛm sɛ: “Eye.” Afei wɔde nnadewa bobom na anhwe fam. 8 “Na wo, O Israel, woyɛ m’akoa,+Wo, O Yakob, wo na mapaw wo,+M’adamfo Abraham aseni,*+ 9 Wo a mefaa wo fii asaase ano bae,+Wo a mefrɛɛ wo fii n’ahye so akyirikyiri. Meka kyerɛɛ wo sɛ, ‘Woyɛ m’akoa;+Mapaw wo, na mempoo wo.+ 10 Nsuro, efisɛ meka wo ho.+ Mma w’ani nnyɛ wo totɔtotɔ, efisɛ mene wo Nyankopɔn.+ Mɛhyɛ wo den, yiw, mɛboa wo,+Mede me trenee nsa nifa beso wo mu denneennen.’ 11 Hwɛ! Wɔn a wɔn bo afuw wo nyinaa bɛfɛre na wɔn anim agu ase.+ Wɔn a wɔne wo ko no, wɔbɛbrɛ wɔn ase na wɔahyew wɔn ase.+ 12 Mmarima a wɔne wo di aperepere no, wobɛhwehwɛ wɔn nanso worenhu wɔn;Mmarima a wɔne wo ko no bɛyɛ sɛ biribi a enni hɔ, adehunu bi.+ 13 Efisɛ me, Yehowa wo Nyankopɔn, mikura wo nsa nifa mu.Me na meka kyerɛ wo sɛ, ‘Nsuro. Mɛboa wo.’+ 14 Nsuro, osunson* Yakob,+Israel mmarima, mɛboa mo,” mo Gyefo Yehowa,+ Israel Kronkronni no asɛm ni. 15 “Hwɛ! Mayɛ wo afiri a wɔde porow hwiit,+Ade foforo a wɔde porow hwiit a ɛse wɔ anim ne akyi nyinaa. Wubetiatia mmepɔw so ama abubu pasaa,Na woama nkoko ayɛ sɛ ntɛtɛwa. 16 Wubehuw so,Na mframa behuw akɔ;Ahum bɛbɔ apete. Yehowa mu na wubedi ahurusi,+Na wode Israel Kronkronni no bɛhoahoa wo ho.”+ 17 “Abrɛfo ne ahiafo rehwehwɛ nsu, nanso ebi nni hɔ. Osukɔm nti, wɔn tɛkrɛma so awo.+ Me, Yehowa, megye wɔn so.+ Me, Israel Nyankopɔn, merennyaw wɔn.+ 18 Nkoko a hwee nni so no, mɛma nsubɔnten asen wɔ so,+Na nsuwansuwa atue asaasetraa so.+ Mɛma sare adan ɔtare,*Na asaase a ɛso awo adan asuti.+ 19 Asaase pradadaa so na medua sida dua,Ɔkanto, ohuam dua, ne nku dua.+ Asaase pradadaa so na medua ɔpopaw dua,Ne ɔsɛsɛ dua ne kwabɔhɔrɔ dua,+ 20 Sɛnea ɛbɛyɛ a nnipa nyinaa behu na wɔate ase,Na wɔatie na wɔahu sɛYehowa nsa na ayɛ eyi,Na Israel Kronkronni no na wabɔ.”+ 21 “Momfa mo asɛm mmɛto gua,” Yehowa na waka. “Momfa mo adanse mmra,” Yakob Hene asɛm ni. 22 “Momfa adanse mmra na monkyerɛ yɛn nea ebesi. Monka kan nneɛma* no ho asɛm nkyerɛ yɛn,Sɛnea ɛbɛyɛ a yebedwinnwen ho* na yɛahu nea ɛbɛba. Nneɛma a ɛreba no nso, monka mma yentie.+ 23 Monka nea ɛbɛba daakye nkyerɛ yɛn,Na yenhu sɛ moyɛ anyame.+ Yiw, monyɛ biribi, papa anaa bɔne,Na sɛ yehu a, yɛn ho adwiriw yɛn.+ 24 Hwɛ! Moyɛ biribi a enni hɔ,Na mo nnwuma yɛ adehunu.+ Obiara a ɔbɛpaw mo no yɛ akyiwade.+ 25 Manyan obi afi atifi fam, na ɔbɛba;+Obi a ofi apuei*+ a ɔbɛbɔ me din, Obetiatia atumfo* so te sɛ dɔte,+Te sɛ nea ɔnwemfo wɔw dɔte no. 26 Hena na ɔkaa eyi ho asɛm fii mfiase, sɛnea ɛbɛyɛ a anka yebetumi ahu?Hena na ɔkaa biribi fii tete, sɛnea ɛbɛyɛ a anka yebetumi aka sɛ, ‘Ɔyɛ ɔnokwafo’?+ Nokwasɛm ne sɛ, obiara nni hɔ a ɔde too gua! Obiara nni hɔ a ɔkae! Obiara ante biribiara amfi mo hɔ!”+ 27 Me na midii kan ka kyerɛɛ Sion sɛ: “Hwɛ! Wɔn ni!”+ Na mɛsoma obi a okura asɛmpa akɔ Yerusalem.+ 28 Na mehwɛe ara, nso manhu obiara.Wɔn mu biara nso nni hɔ a na obetu fo. Na mekae ara sɛ wɔmma me mmuae. 29 Hwɛ! Wɔn nyinaa yɛ biribi a enni hɔ. Wɔn nnwuma yɛ adehunu. Wɔn dade ahoni* yɛ mframa ne biribi a mfaso nni so.+\n^ Anaa “monyɛ komm wɔ m’anim.”\n^ Kyerɛ sɛ, ɔmmɛsom No.\n^ Ɛyɛ dade bi a ɔtomfo bɔ ne dade wɔ so.\n^ Kyerɛ sɛ, onni ahobammɔ biara na ɔyɛ mmɔbɔ.\n^ Nt., “nneɛma a edi kan.”\n^ Anaa “yɛde yɛn koma besi so.”\n^ Anaa “asoafo; amradofo.”\n^ Anaa “Wɔn ahoni a wɔagu.”


KENKAN WƆ Abbey Abkhaz Abui Acholi Afrikaans Albanian Alur American Sign Language Arabic Argentinean Sign Language Armenian Assamese Attié Australian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bissau Guinean Creole Bolivian Sign Language Boulou British Sign Language Bulgarian Cakchiquel (Central) Cambodian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chopi Chuukese Chuvash Cibemba Cinamwanga Cinyanja Colombian Sign Language Croatian Czech Damara Dangme Danish Dayak Ngaju Digor Drehu Dutch Ecuadorian Sign Language Edo Efik English Estonian Ewe Faroese Fijian Finnish Finnish Sign Language Fon French Ga Galician Garifuna Georgian German Gokana Greek Guarani Gujarati Gun Guéré Haitian Creole Hausa Hebrew Herero Hiligaynon Hindi Hmong (White) Hungarian Hungarian Sign Language Iban Ibanag Ibinda Igbo Iloko Indonesian Irish Isoko Italian Italian Sign Language Japanese Japanese Sign Language Javanese Jula Kabuverdianu Kabyle Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kongo Konkani (Roman) Korean Korean Sign Language Kosraean Krio Kwangali Kwanyama Lamba Latvian Lenje Lhukonzo Lingala Lithuanian Lomwe Luganda Lunda Luo Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mexican Sign Language Mixe Mizo Mongolian Myanmar Nahuatl (Central) Nahuatl (Guerrero) Nahuatl (Huasteca) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Punjabi Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Romany (Macedonia) Cyrillic Romany (Southern Greece) Rotuman Runyankore Russian Russian Sign Language Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tarascan Tatar Telugu Tetun Dili Thai Tlapanec Tojolabal Tongan Toraja Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Urdu Urhobo Uruund Uzbek Valencian Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nBible se: “Kyerɛwnsɛm no nyinaa fi Onyankopɔn honhom mu.” (2 Timoteo 3:16) Sɛ saa na ɛte a, ɛnde Bible betumi akyerɛ wo kwan ma asi wo yiye.\nWo deɛ hwɛ asɛm yi: David reka kar nanso baabi a ɔnenam seesei no, onhu so koraa. Ɔhwɛ adan ne nneɛma a ɛwowɔ kwan ho a, ohu sɛ wayera. Ɛbɛyɛ sɛ oduu nkwanta bi so no, kwan no bɔ faa n’ani so.\nWone David a, anka wobɛyɛ dɛn?\nNneɛma mmiɛnsa bi wɔ hɔ a wubetumi ayɛ:\nHwɛ map anaa nea wɔfrɛ no GPS so.\nKɔ w’anim; ebia wugu so rekɔ no wubehu kwan.\nWohwɛ mu paa a, wuhu sɛ nea ɛtɔ so mmiɛnsa no mmoa.\nNea ɛtɔ so mmienu no ye sen nea edi kan no, efisɛ map anaa GPS deɛ, ɛka wo ho daa. Enti worekɔ nyinaa wubetumi ahwɛ ma akyerɛ wo kwan.\nSaa ara na Bible te.\nBible yɛ nhoma a abu so baabiara, na ebetumi aboa wo akwan pii so:\nWuhyia asetena mu haw bi a, ebetumi atwitwa agye wo.\nEbetumi ama wo ara woahu sɛnea wote ne nsakrae a ɛsɛ sɛ woyɛ.\nƐbɛma woahu nea woyɛ a ebesi wo yiye.\nBAABI A WUBENYA NSƐMMISA AKƐSE HO MMUAE\nYehuu kasa ara pɛ na yɛafi ase rebisa nsɛm bi te sɛ,\nAdɛn nti na ewim yɛ bruu?\nƐdɛn na wɔde yɛɛ nsoromma?\nYegu so renyin no, yehu nneɛma bebree na wei de nsɛmmisa pii ba.\nAdɛn nti na nneɛma bɔne sisi?\nYɛka sɛ Bible ama nsɛmmisa yi ho mmuae dedaw a, wubegye adi?\nNnipa pii ka sɛ Bible deɛ, anansesɛm nko ara. Ebi nso se atwam anaa wokan a, wonte ase. Nanso Bible no na asɛm wɔ ho anaasɛ adwene a nkurɔfo wɔ wɔ Bible ho ne asɛm no?\nNkurɔfo adwene yɛ wɔn sɛ Bible ka sɛ Onyankopɔn na odi wiase so. Wohwɛ a ɛtɔ asom? Wiase yi agye nsam koraa! Ɔhaw ahyɛ mu ma. Ɛnyɛ yawdi a, na ɛyɛ amanehunu; ɛnyɛ yare a, na ɛyɛ owu; ɛnyɛ ohia a, na ɛyɛ atoyerɛnkyɛm. Ɛbɛyɛ dɛn na mmɔborɔhunu Agya Nyankopɔn de saa nneɛma yi aba wiase?\nWopɛ mmuae no? Bible ma yehu nea odi wiase so; ebia nokwasɛm yi bɛyɛ wo nwonwa!\nSɛ wohyɛɛ no nsow a, afotu a ɛwɔ nhoma yi mu nyinaa gyina Bible so. Yehowa Adansefo gye di paa sɛ yɛrentumi nkwati Bible nnya anigye da. Efisɛ Bible fi “Onyankopɔn honhom mu, na eye ma ɔkyerɛkyerɛ, ntɛnyi, nneɛma ateɛteɛ.” (2 Timoteo 3:16, 17) Ebesi ha yi, ɛdɛn na wobɛyɛ? Ampa, Bible yɛ tete nhoma, nanso ne bere ntwaam. Enti gye bere yɛ nhwehwɛmu na wubehu paa sɛ ɛso wɔ mfaso!\nHwɛ video a wɔato din Adɛn Nti na Ɛsɛ sɛ Wusua Bible? wɔ www.jw.org/tw.\nAdɛn Nti na Ɛho Hia sɛ Wosua Bible?\nWoaka sɛ, ‘Menni adagyew koraa,’ anaa ‘Merentumi nhyɛ bɔ’ pɛn?\nBible—Nhoma a Efi Onyankopɔn Hɔ (Ɔfã 1)


JW Abrabɔ Ne Asɛnka Adesua Nhyehyɛe February 11-17, 2019\nDwom 20 Ne Mpaebɔ\n“Onyankopɔn Yi Ne Dɔ a Ɔdɔ Yɛn No Kyerɛ”: (Simma 10)\nRo 5:8, 12—“Yɛda so yɛ nnebɔneyɛfo no,” Yehowa dɔɔ yɛn (w11 6/15 12 ¶5)\nRo 5:13, 14—Bɔne ne owu dii yɛn so hene (w11 6/15 12 ¶6)\nRo 5:18, 21—Yehowa somaa ne Ba no sɛnea ɛbɛyɛ a yebenya nkwa (w11 6/15 13 ¶9-10)\nRo 6:3-5—Asu a wɔbɔ obi kɔ “Kristo Yesu mu” ne asu a wɔbɔ obi kɔ “ne wu mu” no, emu biara kyerɛ sɛn? (w08 6/15 29 ¶7)\nRo 6:7—Wɔn a wobenyan wɔn no, adɛn nti na wɔrennyina bɔne a wɔyɛe ansa na wɔrewu no so mmmu wɔn atɛn? (w14 6/1 11 ¶1)\nBible Akenkan: (Simma 4 anaa nea ennu saa) Ro 4:1-15 (th adesua 10)\nNsrahwɛ a Edi Kan: (Simma 2 anaa nea ennu saa) Fa nea yebetumi aka wɔ asɛnka mu no yɛ adwuma. (th adesua 4)\nNsrahwɛ a Edi Kan: (Simma 3 anaa nea ennu saa) Fa nea yebetumi aka wɔ asɛnka mu no fi ase. Nsɛm a nkurɔfo taa de yi wɔn ho ano wɔ w’asasesin mu no, paw baako na fa kwan bi so di ofiewura no adanse. (th adesua 6)\nNsrahwɛ a Edi Kan: (Simma 3 anaa nea ennu saa) Fa nea yebetumi aka wɔ asɛnka mu no fi ase. Afei nhoma anaa video ahorow a ɛwɔ Nnwinnade Titiriw a Yɛde Kyerɛkyerɛ no mu no, ka bi ho asɛm kyerɛ no. (th adesua 9)\nAsafo Mu Ahiade: (Simma 15)\nAsafo Bible Adesua: (Simma 30) jy ti 54\nDwom 97 Ne Mpaebɔ\nKristofo Abrabɔ Ne Yɛn Asɛnka Nhyehyɛe February 11-17, 2019


Evangelistisches Verteilheft Twi (Ghana)\nTraktat Twi (Ghana)\nNhyira ne wↄn a ...\nMfasoↄ biara nni onipa brɛ a ↄrebrɛ bebree, sɛ ↄde behunu deɛ nti a ↄwↄ ewiase yi mu. Anamↄntuo biara a onipa tuo wↄ ↄsom ahodoↄ mu, ne nnwuma pa mu, sɛ ↄbɛhunu Onyankopↄn nso yɛ ↄkwa. Wↄre hwɛhwɛ Onyankopↄn wↄ abↄdeɛ ne honam mu mpɛnsɛnpɛnsɛn mu nso yɛ ↄbrɛguo. Nnipa wↄ atenka bi sɛ ↄne Onyankopↄn ntam kwan no asi. Ɛno nti onipa nni asomdwe. Mmerɛ nyina mu nnipa pre hwehwɛ Onyankopↄn. Nnipa nni ahotↄ, na adwendwene ne kↄda a ɛnna ato nnipa akoma so, ma ↄde ahometeɛ pre hwehwɛ akwan nyina mu sɛ ↄbɛsan abɛn Onyankopↄn, na ne nsa asan aka Onyankopↄn Paradise no bio. Ɔbↄↄ adeɛ Onyankopↄn no nsa ano ahyɛnso wↄ onipa biara so. Ɔbↄↄ yɛn ma ↄno Onyankopↄn no ara pɛ so. Yɛn nne yɛn ho akwan biara so. Yɛte ase ma Onyankopↄn.\nObiara rentumi nhwehwɛ, anaa rentumi mmisa asetena yi mu nkyeraseɛ wↄ aberɛ a ↄmmisa Onyankopↄn. Etwasɛ dɛn ara a gyesɛ wo hunu ↄbↄ adeɛ Onyankopↄn no ansa.\nOnyankopↄn de ewiase ahyɛ onipa akomam.\n(Ɔ s ɛ n k a f o 3:11)\nTwikasa mu no Nwoma yi na edi kan


Забур 102 CARS - Nnwom 102 ASCB\nAberanteɛ mmɔborɔni mpaeɛbɔ. Ɛberɛ a ne home te no na ɔka nʼahometesɛm kyerɛ Awurade.\n1Ao Awurade tie me mpaeɛbɔ;\nna ma me mmoa ho sufrɛ nnuru wʼanim.\n2Mfa wʼanim nhinta me\nɛberɛ a mewɔ ahohiahia mu.\nna sɛ mesu mefrɛ wo a, gye me so ntɛm.\n3Me nkwa nna reyera te sɛ wisie;\nme nnompe hyehye te sɛ egya.\n4Mʼakoma aboto na akusa sɛ ɛserɛ;\nna me kɔn nnɔ aduane.\n5Mʼapinisie denden enti\nmaka honam ne nnompe.\n6Mete sɛ ɛserɛ so patuo,\nte sɛ ɔpatuo a ɔte mmubuiɛ mu.\nanomaa bi a ɔno nko ara si ɛdan atifi.\n8Ɛda mu nyinaa mʼatamfoɔ bɔ me akutia.\nWɔn a wɔdi me ho fɛ no bɔ me din de dome.\n9Mede nsõ ayɛ mʼaduane\nna mede nisuo fra me nsuo mu\n10ɛsiane wʼabufuhyeɛ denden no enti,\n11Me nkwa nna te sɛ anwummerɛ sunsum;\nna mekusa sɛ ɛserɛ.\n12Nanso, wo Awurade, woyɛ ɔhene daa daa;\nna wo din a ahyeta no te hɔ daa awoɔ ntoatoasoɔ nyinaa mu.\n13Wobɛsɔre na woahunu Sion mmɔbɔ;\nberɛ aduru sɛ wohunu no mmɔbɔ;\nɛberɛ a wohyɛeɛ no aso.\n14Nʼaboɔ som bo ma wʼasomfoɔ;\nne mfuturo hyɛ wɔn awerɛhoɔ.\n15Amanaman no bɛsuro Awurade din;\nasase so ahemfo nyinaa bɛdi wʼanimuonyam ni.\nna wapue wɔ nʼanimuonyam mu.\n17Ɔbɛtie mmɔborɔfoɔ mpaeɛbɔ;\n18Montwerɛ yei mma nkyirimma,\nsɛdeɛ ɛbɛyɛ a wɔn a wɔnnya nwoo wɔn bɛkamfo Awurade;\n19“Awurade hwɛɛ fam firi ne kronkronbea wɔ soro hɔ;\nɔfiri soro hwɛɛ asase,\n20sɛdeɛ ɔbɛte nneduafoɔ apinisie\nna wagyaa wɔn a wɔabu wɔn kumfɔ no.”\n21Enti, wɔbɛpae mu abɔ Awurade din wɔ Sion\n22ɛberɛ a amanaman ne ahennie ahodoɔ\nbɛhyiam na wɔasom Awurade.\n23Ɔmaa me yɛɛ mmerɛ wɔ ɛberɛ a merenyini.\nƆtwaa me nkwa nna so.\n24Enti mekaa sɛ,\n“Ao me Onyankopɔn, mfa me nkɔ, wɔ me nkwa nna mfimfini;\nwo mfeɛ wɔ hɔ daa kɔduru awoɔ ntoatoasoɔ nyinaa mu.\n25Ahyɛaseɛ no, wotoo asase fapem,\n26Ne nyinaa bɛtwam, na wo deɛ, wobɛtena hɔ daa;\nwɔbɛtete te sɛ atadeɛ.\nWobɛsesa wɔn te sɛ ntoma\nna wɔbɛto wɔn agu.\n27Nanso, wote sɛdeɛ woteɛ,\nna wo mfeɛ to rentwa da.\n28Wʼasomfoɔ mma bɛtena nkwa mu wɔ wʼanim;\nna wɔn asefoɔ ase bɛtim wɔ wʼanim.”\nASCB : Nnwom 102


箴言 19 CCB – Mmɛbusɛm 19 ASCB | Biblica\n箴言 19 CCB – Mmɛbusɛm 19 ASCB\n1Ohiani a ne nanteɛ ho nni asɛm no\nyɛ sene ɔkwasea a nʼasɛm mfa ɛkwan mu.\n2Mmɔdemmɔ a nimdeɛ nka ho no nyɛ,\nsaa ara na ntɛmpɛ a ɛma obi yera ɛkwan nso nyɛ.\n3Onipa agyimisɛm sɛe nʼabrabɔ,\nnanso nʼakoma huru tia Awurade.\n4Ahonya frɛfrɛ nnamfonom bebree;\nnanso ohiani adamfo gya no hɔ.\n5Adansekurumni bɛnya nʼakatua,\nna deɛ ɔtwa nkontompo remfa ne ho nni.\n6Nnipa pii pɛ adom firi sodifoɔ nkyɛn,\nna deɛ ɔkyɛ adeɛ yɛ obiara adamfo.\n7Ohiani abusuafoɔ nyinaa po no,\nna saa ara na ne nnamfonom po no!\nMpo ɔhwehwɛ wɔn pɛ sɛ ɔpa wɔn kyɛw,\nnanso ɔnhunu wɔn baabiara.\n8Deɛ ɔnya nyansa no dɔ ne kra;\ndeɛ ɔpɛ nhunumu no nya nkɔsoɔ.\n9Adansekurumni bɛnya asotwe,\nna deɛ ɔtwa nkontompo no bɛyera.\n10Akɛsesɛm mfata ɔkwasea,\nanaasɛ akoa bɛdi mmapɔmma so!\n11Onipa nyansa ma no ntoboaseɛ;\nsɛ ɔbu nʼani gu mfomsoɔ bi so a ɛhyɛ no animuonyam.\n12Ɔhene abufuo te sɛ gyata mmobom,\nna nʼadom te sɛ ɛserɛ so bosuo.\n13Ɔba kwasea yɛ nʼagya ɔsɛeɛ,\nɔyere ntɔkwapɛfoɔ te sɛ nsusosɔ a ɛntwa da.\n14Afie ne ahonyadeɛ yɛ agyapadeɛ a ɛfiri awofoɔ,\nna ɔyere nimdefoɔ firi Awurade.\n15Akwadworɔ de nnahɔɔ ba,\nna ɛkɔm de ɔkwadwofoɔ.\n16Deɛ ɔdi nkyerɛkyerɛ so no bɔ ne nkwa ho ban,\nna deɛ ɔgyaagyaa ne ho no bɛwu.\n17Deɛ ɔyɛ adɔeɛ ma ohiani no yɛ de fɛm Awurade,\nna ɔbɛtua no deɛ ɔyɛ no so ka.\n18Tene wo ba, na ɛno mu na anidasoɔ wɔ,\nna ɛnyɛ wɔn a wɔde no kɔ owuo mu no mu baako.\n19Ɛsɛ sɛ onipa a nʼakoma ha no no tua so ka;\nsɛ woka ma no a wobɛyɛ bio.\n20Tie afotuo na gye nkyerɛkyerɛ to mu,\nna awieeɛ no, wobɛhunu nyansa.\n21Nhyehyɛeɛ bebree wɔ onipa akoma mu,\nnanso deɛ Awurade pɛ no na ɛba mu.\n22Deɛ onipa pɛ ne nokorɛ dɔ;\nɛyɛ sɛ wobɛyɛ ohiani sene sɛ wobɛyɛ ɔtorofoɔ.\n23Awurade suro kɔ nkwa mu;\nna onipa de abotɔyam home a ɔhaw bi nni mu.\n24Ɔkwadwofoɔ nsa ka ayowaa mu\nna ɔremma so mpo nkɔ nʼano!\n25Twa ɔfɛdifoɔ mmaa, na atetekwaa bɛfa adwene;\nka deɛ ɔwɔ nhunumu anim, na ɔbɛnya nimdeɛ.\n26Deɛ ɔbɔ nʼagya korɔno na ɔpamo ne maame no\nyɛ ɔba a ɔde aniwuo ne animguaseɛ ba.\n27Me ba, sɛ wogyae nkyerɛkyerɛ tie a,\nwobɛmane afiri nimdeɛ nsɛm ho.\n28Adansekurumni di atɛntenenee ho fɛw;\nna omumuyɛfoɔ ano mene bɔne.\n29Wɔasiesie asotwe ama fɛdifoɔ,\nne mmaabɔ ama nkwaseafoɔ akyi.\nASCB : Mmɛbusɛm 19


Ɔtɛnmuafo - Wikipedia\nƆtɛnmuafo(Judge) Audio file "tw-Ɔtɛnmuafo.ogg" not foundTemplate:Category handler gyina ho ma obi a ɔhwɛ asendibea dwumadie so. Ɔhwe di asɛm, bu ho atɛn.\nƆtɛnmuafo yɛ obi a ɔhwɛ di asɛm wɔ asɛmdibea(presides over court), ɛtumi yɛ onipa baako anaa Atɛnmuuafoɔ nipa kuo bi (panel of judges).Ɔtɛnmuafoɔ tie adansefoɔ (witnesses) no nyinaa ne adanseɛ bi ara ɛka ho(evidence) a alawyerfoɔ ne won a asem no fa won ho de aba asendibea ho a ɛfa asem no ho, Ɔtɛnmuafo tie na wa hyehye nsem a nkuo afafa no nyinaa reka anaa reko ho no(arguments), na ɔhwɛ bua asem anaa nsem a ɔde baa asendibea ho(case) a ɔgyina ɔman no mmra ne ne nteaseɛ so na ma atennie. ɛwɔ sɛ Ɔtɛnmuafo no di asem no finkyem a ntoro ni mu anaa ɔgyina mu ma afa baako(impartially) na enkaka wɔ asendibea a obia wɔho bi (open court).\nƆtɛnmuafo tumi, n'adwuma, kwan a ɔfaso yi no, ne n'akyerɛkyerɛ nyinaa ka nso wɔ beaɛ bi ara (jurisdictions). wɔ fa baabi no Ɔtenmuafo tumi no ɔne jury na ɛkyɛ. Wɔ inquisitorial systems of criminal investigation, Ɔtɛnmuafo bɛtumi nso ayɛ examining magistrate. Ɔtenmuafo hwɛ sɛ asendibea ho ayɛ pɛpɛɛpɛ na ɔde mmra nso ɛyɛ adwuma.\nƆtɛnmuafo adwuma titiriw pa ara ne sɛ ɔbɛ hwɛ aseisei abanmu nsem ne ntokwa ntokwa wɔ amamerɛ kwan so ne mmra kwan so wɔ nteɛseɛ kwan so wɔ afa anaa akuo mmienu a ntawantawa yi asi won ntɛm yi. Ɔtɛnmuafo tumi no firi aban mu na ɔde yɛ adwuma. Ɔtumi hyɛ Apolisifoɔ, asogyafoɔ sɛ ɔnhwehwɛ,ɔnkyere obi,ɔnfa obi nto afiese ne deɛ ɛkeka ho pii ma won yɛ. Ɔsan nso hwɛ ma semdie kɔ so tɔɔte a ntokwa biara mma na mmra ayɛ adwuma. Asendibea akɛseɛ bi te sɛ Appeals courts ne Supreme courts na won hwɛ seisei Ɔtɛnmuafo tumi a ɔde yɛ adwuma no.\nƆtɛnmuafo baako tumi yɛ asem kumaa anaa ketiwa bi ho adwuma, nanso wɔ kurɔno bɔ , abusua ne nsem akɛseɛ bi no sie deɛ Atɛnmuafoɔ pii na yɛ ho adwuma. Wɔ asendibea bi nom no Atɛnmuafo kuo nom bi tumi yɛ lay judges. Ɛntesɛ Atɛnmuafo akukudam anaa wɔn a wakɔ Atɛnmuafo ho sukuu no, lay judges yɛ won a yɛ anfa mmra kwan so na tete won naso ɛntesɛ jurors, lay judges yɛ atuhoakyɛ adwuma a amanwnyɔfoɔ na yi wɔn. Mpen pii no law clerks, referendaries na boa Atɛnmuafoɔ no wɔ mmra kwan so nsem mu na ɛba ahobanbɔ kwan so nso a bailiffs foɔ aboa wɔn.\nNEA ƐHYE WƆN NSO WƆ ADWUMA MU[sesa]\nAmamere ne Amaneɛ pii na abɛ bata nwuma ho wɔ ɛne yi. Gavels (a ceremonial hammer) a Atɛnmuafoɔ ɛwɔ aman pii so na ɔde yw adwuma, a mpo akɔ ba sɛ gavel yi na ada ne ahyensodeɛ de ama Atenmuafoɔ. Wɔ amam pii so wɔ wiase afanaa nyinaa so no Atɛnmuafoɔ hyeɛ ntaade tenten (long robes) a mpɛn pii ɛyɛ kɔkɔɔ anaa tumtum (often in black or red) na wasane nso atene beaɛ tenten anaa soro wɔ asendibea dan mu de ada asem(known as the bench).\nAmerikafoɔ Atɛnmuafoɔ na taa hyɛ ataade tenten tumtum no(black robes). Amerika atɛnmuafo wɔ afahye gavels (ceremonial gavels),Nso wɔ aman afoforo wɔ Western United States, te sɛ California no, na atɛnmuafoɔ no nhyɛ ataade tenten no (robes) na na ɔhye wɔn daa ne daa ataadeɛ. Ɛne yi nipa kuo a wowɔ state supreme courts, te sɛ Maryland Court of Appeals hye ntaade a ɛdanso. Wɔ Italy ne Portugal man mu no, atɛnmuafoɔ ne alawyerfoɔ nyinaa hye ataade tenten tumtum no bi(black robes).\nWɔ aman bi so no, ɛnkan ka wɔ Commonwealth of Nations, atɛnmuafo hyɛ wigs. Na kanee no atɛnmuafoɔ hyɛ wig tenten no wɔ afahyɛ mmere so. Wig atiatia a ɛte sɛ nanso ɛnsɛ barrister's wig (a Bench Wig) a wɔhyɛ wɔ asendibea. Saa amamere yi etwam wɔ Britain wɔ non-criminal courts.\nWɔ Oman, Atɛnmuafo hyɛ stripe tenten(long stripe) a ɛyɛ kɔkɔɔ, fitaa ne ahaban mono (red, green white), wɔ berɛ a attorneys no na hyɛ gɔwn tumtum no(black gown).\nBEAƐ A MENYAA MMOA FIRI YƐ[sesa]\n↑ "Hosted.ap.org". Archived from the original on 2021-04-28. Retrieved 2007-07-12.\nYɛ yi fii "https://tw.wikipedia.org/w/index.php?title=Ɔtɛnmuafo&oldid=62629"\nNsesae ba kratafa yi so da 24 Ogyefuo 2022, mmere 07:15.


Забур 88 CARS - Nnwom 88 ASCB\nEsrahini Heman ɔhaw ne amanehunu dwom.\n1Ao Awurade, me nkwagyeɛ Onyankopɔn\nmesu wɔ wʼanim adekyeeɛ ne adesaeɛ.\n2Ma me mpaeɛbɔ nnuru wʼanim;\nbrɛ wʼaso ase tie me sufrɛ.\n3Ɔhaw ahyɛ me kra ma\nna me nkwa rebɛn owuo.\n4Wɔkan me fra wɔn a wɔrekɔ damena mu;\nmete sɛ obi a ɔnni ahoɔden.\n5Wɔayi me asi nkyɛn wɔ awufoɔ mu,\nte sɛ atɔfoɔ a wɔdeda ɛda mu,\nwɔn a wonkae wɔn bio,\nna wonhwɛ wɔn bio.\n6Woato me atwene damena ase tɔnn,\nwɔ esum kabii mu.\n7Wʼabofuhyeɛ ayɛ duru wɔ me so;\nwoama wʼasorɔkye nyinaa abu afa me so.\n8Woafa me nnamfonom a wɔbɛn me afiri me nkyɛn\nwoama me ho ayɛ wɔn ahi.\nWoaka me ahyɛ mu na mentumi nnwane;\n9awerɛhoɔ ama mʼani so ayɛ kusuu.\nAo Awurade mesu frɛ wo da biara;\nmetrɛ me nsam kyerɛ wo.\n10Woyɛ anwanwadeɛ kyerɛ awufoɔ anaa?\nWɔn a wɔawuwu no sɔre kamfo wo anaa?\n11Wɔka wʼadɔeɛ ho asɛm wɔ ɛda mu anaa,\nanaasɛ wo nokorɛ ho asɛm wɔ ɔsɛeɛ kurom?\n12Wɔhunu wʼanwanwadeɛ wɔ beaeɛ a ɛhɔ aduru sum,\nanaa wo tenenee nnwuma wɔ awerɛfirie asase so?\n13Nanso Ao Awurade, mesu frɛ wo sɛ boa me;\nme mpaeɛbɔ duru wʼanim adekyeeɛ mu\n14Ao Awurade, adɛn nti na wopo me\nna wode wʼanim hinta me?\n15Mahunu amane firi me mmɔfraase na mabɛn owuo;\nwʼahunahuna ama mabrɛ na mapa aba.\n16Wʼabofuhyeɛ abu afa me so;\nwʼahunahuna asɛe me.\n17Daa nyinaa wɔtwa me ho hyia sɛ nsuyire,\nna wɔabu afa me so koraa.\n18Woafa mʼayɔnkofoɔ ne mʼadɔfoɔ afiri me nkyɛn kɔ;\nna esum ayɛ mʼadamfo brɛboɔ.\nASCB : Nnwom 88


ምሳሌ 28 NASV – Mmebusɛm 28 AKCB | Biblica\nምሳሌ 28 NASV – Mmebusɛm 28 AKCB\n1Omumɔyɛfo guan bere a obiara ntaa no,\nnanso atreneefo koko yɛ duru sɛ gyata.\n2Atuatewman nya sodifo pii,\nnanso onipa a ɔwɔ nhumu ne nimdeɛ ma mmara yɛ adwuma.\n3Sodifo a ɔhyɛ ahiafo so no\nte sɛ osu mu ahum a ennyaw nnɔbae bi wɔ akyi.\n4Wɔn a wɔpo mmara no kamfo amumɔyɛfo,\nna wɔn a wodi mmara so no siw wɔn kwan.\n5Abɔnefo nte atɛntrenee ase,\nnanso wɔn a wɔhwehwɛ Awurade no, te ase yiye.\n6Ohiani a ne nantew ho nni asɛm\nye sen ɔdefo a nʼakwan yɛ kɔntɔnkye.\n7Nea odi mmara so yɛ ɔba a ɔwɔ nhumu,\nnanso nea ɔne adidibradafo bɔ no gu nʼagya anim ase.\n8Nea ogye mfɛntom mmoroso de nya ne ho no,\nɔboaboa ano ma nea ɔbɛyɛ ahiafo adɔe.\n9Sɛ obi nni mmara so a,\nne mpaebɔ mpo yɛ akyiwade.\n10Nea odi atreneefo anim de wɔn fa ɔkwan bɔne so no\nbɛhwe ɔno ankasa afiri mu,\nnanso wɔn a wɔn ho nni asɛm no benya agyapade a eye.\n11Ɔdefo tumi yɛ onyansafo wɔ nʼankasa ani so,\nnanso ohiani a ɔwɔ nhumu no hu sɛnea ɔte.\n12Sɛ atreneefo di nkonim a, nnipa di ahurusi pii;\nnanso sɛ amumɔyɛfo nya tumi a nnipa kohintaw.\n13Onipa a ɔkata ne bɔne so no nnya nkɔso,\nna nea ɔka ne bɔne na ogyae yɛ no nya ahummɔbɔ.\n14Nhyira nka nea osuro Awurade bere nyinaa,\nnanso nea opirim ne koma no tɔ amane mu.\n15Omumɔyɛfo a odi nnipa a wonni mmoa so no\nte sɛ gyata a ɔbobɔ mu anaa sisi a nʼani abere.\n16Ɔsodifo tirimɔdenfo nni adwene,\nna nea okyi mfaso a wɔnam ɔkwan bɔne so nya no benya nkwa tenten.\n17Nea awudi ma ne tiboa bu no fɔ no\nbɛyɛ ɔkobɔfo akosi ne wu da;\nwɔmma obiara nsiw no kwan.\n18Nea ne nantew ho nni asɛm no, wogye no fi ɔhaw mu,\nnanso nea nʼakwan yɛ kɔntɔnkye no bɛhwe ase mpofirim.\n19Nea ɔyɛ nʼasase so adwuma no benya aduan pii,\nnanso wɔn a wodi nnaadaasɛm akyi no benya wɔn so ne wɔn hia.\n20Wobehyira onipa nokwafo pii,\nna nea ɔpere pɛ ahonyade no remfa ne ho nni.\nnanso aduan kakraa bi nti nnipa bɛyɛ bɔne.\n22Nea ɔyɛ pɛpɛe pere sɛ ɔbɛyɛ ɔdefo\nna onnim sɛ ohia retwɛn no.\n23Nea ɔka obi anim no bɛsɔ nnipa ani akyiri no\nasen nea ɔwɔ tɛkrɛmadɛ.\n24Nea ɔbɔ nʼagya anaa ne na korɔn\nna ɔka se, “Ɛnyɛ bɔne no,”\nɔne ɔsɛefo na ɛbɔ.\n25Odifudepɛfo de mpaapaemu ba\nna nea ɔde ne ho to Awurade so no benya nkɔso.\n26Nea ogye ne ho di no yɛ ɔkwasea,\nna nea ɔnantew nyansa mu no wobegye no.\n27Nea ɔma ahiafo no, hwee renhia no,\nnanso nea obu nʼani gu wɔn so no nya nnome pii.\n28Sɛ amumɔyɛfo nya tumi a, nnipa kohintaw;\nna sɛ amumɔyɛfo ase tɔre a, atreneefo ase dɔ.\nAKCB : Mmebusɛm 28


Ghana Vision 2020: Mpɔtam | Akan kasahorow\nAnokwale by GhanaThink, Dwowda. Ɔbenem da 16, afe 2020 - Wukuda. Ɛbɔ da 1, afe 2021. 𓀠 388\nGaana ne awae hia bambɔ.\nSika kɔkɔɔ ne a ɛtutu, kuayɛ na dan bɔne sɛe kwae no.\nKuayɛ bɔne sɛe asaase no.\nAnhwea ne a ɛtutu sɛe mpoano mbew.\nHwɛ sika kɔkɔɔ ne a ɛtutu so yie.\nNsu sɛe pira nyimpa na abowa.\n#kwae #Gaana #hia #bambɔ #tutu #sika kɔkɔɔ #bɔne #kuayɛ #na #dan #sɛe #asaase #anhwea #mpoano #mbew #hwɛ ... so yie #nsu #sɛe #pira #nyimpa #abowa


Hesekiel 14 | Intanɛt So Bible| Wiase Foforɔ Nkyerɛaseɛ\nƆkaa abosonsomfo anim (1-11)\nYerusalem rentumi nkwati atemmu (12-23)\nAtreneefo baasa, Noa, Daniel, ne Hiob (14, 20)\n14 Na Israel mpanyimfo no bi baa me nkyɛn na wɔbɛtenaa m’anim.+ 2 Ɛnna Yehowa ka kyerɛɛ me sɛ: 3 “Onipa ba, mmarima yi asi wɔn bo sɛ wobedi wɔn abosom fĩ* no akyi, na hintidua a wɔde ato hɔ no ama nkurɔfo reyɛ bɔne. Adɛn nti na ɛsɛ sɛ mitie wɔn abisade?+ 4 Afei wo ne wɔn nkasa na ka kyerɛ wɔn sɛ, ‘Nea Awurade Tumfo Yehowa aka ni: “Sɛ Israelni bi asi ne bo sɛ obedi n’abosom fĩ akyi na ɔde hintidua to hɔ ma nkurɔfo yɛ bɔne na sɛ ɔde n’abisade bɛto odiyifo anim a, me Yehowa, mebua no sɛnea n’abosom fĩ no dodow te. 5 Mede ehu bɛhyɛ Israel fi koma mu,* efisɛ wɔn nyinaa awae afi me ho akodi wɔn abosom fĩ no akyi.”’+ 6 “Enti ka kyerɛ Israel fi sɛ, ‘Nea Awurade Tumfo Yehowa aka ni: “Monsan mmra, montwe mo ho mfi mo abosom fĩ no ho; monnan mo ho mfi akyiwade a moreyɛ no nyinaa ho.+ 7 Sɛ Israelni anaa ɔhɔho a ɔte Israel twe ne ho fi me ho na osi ne bo sɛ obedi n’abosom fĩ akyi, na ɔde hintidua to hɔ ma nkurɔfo yɛ bɔne na sɛ ɔba odiyifo nkyɛn de n’abisade bɛto n’anim+ a, me Yehowa, m’ankasa meyi n’ano. 8 Mɛma m’ani asa saa onipa no, na mede no bɛyɛ sɛnnahɔ ne akasabebu, na metwa no afi me nkurɔfo mu;+ na mubehu sɛ mene Yehowa.”’ 9 “‘Na sɛ odiyifo no ka nnaadaasɛm bi a, me Yehowa na madaadaa odiyifo no;+ na mɛteɛ me nsa wɔ no so na masɛe no pasaa afi me man Israel mu. 10 Na wɔn bɔne ho nsunsuanso bɛba wɔn ti so. Ɔdebisafo no bɔne bɛyɛ te sɛ odiyifo no bɔne pɛpɛɛpɛ, 11 na Israel fi amman amfi m’akyi na wɔamfa wɔn nneɛma bɔne nyinaa angu wɔn ho fĩ bio. Afei wɔbɛyɛ me man na me nso mayɛ wɔn Nyankopɔn,+ Awurade Tumfo Yehowa asɛm ni.” 12 Na Yehowa san ka kyerɛɛ me sɛ: 13 “Onipa ba, sɛ asaase bi anni nokware na ɛyɛ me bɔne a, mɛteɛ me nsa wɔ so na mama aduan ho ayɛ den ama no;*+ mɛma ɔkɔm aba so+ na matwa onipa ne aboa biara afi so.”+ 14 “‘Sɛ Noa,+ Daniel,+ ne Hiob+ mpo wɔ kurow no mu a, anka mmarima baasa yi nkutoo na wɔn trenee nti wobegye wɔn ho* nkwa,’+ Awurade Tumfo Yehowa asɛm ni.” 15 “‘Sɛ mema mmoa bɔne bɛfa asaase no so kunkum ɛso nnipa* ma ɛdan amamfo na mmoa bɔne no nti obiara ntwam mfa hɔ+ a, 16 mete ase yi, mmarima baasa yi mpo wɔ hɔ a, anka wɔrentumi nnye wɔn mma mmarima anaa wɔn mma mmea; wɔn nkutoo na wobegye wɔn ho nkwa, na asaase no bɛdan amamfo,’ Awurade Tumfo Yehowa asɛm ni.” 17 “‘Anaa sɛ metwe asaase no so sekan,+ na meka sɛ: “Sekan mmɛfa asaase no so,” na mikunkum nnipa ne mmoa fi so+ a, 18 mete ase yi, mmarima baasa yi mpo wɔ hɔ a, anka wɔrentumi nnye wɔn mma mmarima anaa wɔn mma mmea; wɔn nkutoo na wɔn trenee nti wobegye wɔn ho nkwa,’ Awurade Tumfo Yehowa asɛm ni.” 19 “‘Na sɛ mede nsanyare a edi awu ba asaase no so+ na mihwie m’abufuw gu so ma mogya hwie gu, na mitwa onipa ne aboa biara fi so, 20 na sɛ Noa,+ Daniel,+ ne Hiob+ mpo wɔ hɔ a, mete ase yi, anka wɔrentumi nnye wɔn mma mmarima anaa wɔn mma mmea; wɔn nkutoo na wɔn trenee nti wobegye wɔn ho* nkwa,’+ Awurade Tumfo Yehowa asɛm ni.” 21 “Enti nea Awurade Tumfo Yehowa aka ni: ‘Saa ara na ɛbɛba bere a mede asotwe anan* yi,+ afoa,* ɔkɔm, mmoa bɔne, ne nsanyare a edi awu+ aba Yerusalem so de atwa nnipa ne mmoa afi so no.+ 22 Nanso ebinom benya wɔn ti adidi mu na wɔde wɔn afi adi;+ wɔyɛ mma mmarima ne mma mmea. Wɔbɛba mo nkyɛn, na sɛ muhu wɔn akwan ne wɔn nneyɛe a, mmusu ne biribiara a mede baa Yerusalem so no, mo werɛ bɛkyekye wɔ ho.’” 23 “‘Sɛ muhu wɔn akwan ne wɔn nneyɛe a, mo werɛ bɛkyekye, na mubehu sɛ nea mede baa kurow no so no fata,’+ Awurade Tumfo Yehowa asɛm ni.”\n^ Hebri asɛmfua a wɔde dii dwuma wɔ ha no, ebetumi aba sɛ ɛne asɛmfua “tiafi” na ɛnam, na wɔka de bu biribi animtiaa.\n^ Nt., “Meso Israel fi koma mu akyere wɔn.”\n^ Nt., “mebubu paanoo nnua.” Ebetumi aba sɛ ɛyɛ nnua a na wɔde paanoo sensɛn so de sie.\n^ Anaa “wobegye wɔn kra.”\n^ Anaa “kunkum ne mma.”\n^ Anaa “nneɛma anan a mede bebu wɔn atɛn atwe wɔn aso.”\n^ Anaa “sekan a wɔde kɔ ɔko.”


Exodus 22 NIV – 2 Mose 22 ASCB | Biblica\nExodus 22 NIV – 2 Mose 22 ASCB\nAgyapadeɛ Ho Banbɔ\n1“Sɛ obi kɔwia nantwie anaa odwan na ɔkum no anaa ɔtɔn no a, ɔde anantwie enum bɛsi nantwie baako ananmu. Na ɔde nnwan ɛnan asi odwan baako biara ananmu.\n2“Sɛ mohunu ɔkorɔmfoɔ sɛ ɔrebu efie bi awura mu na wɔkum no a, deɛ ɔkumm no no nni fɔ. 3Na sɛ asɛm no si awia deɛ a, wɔmfa no sɛ ɛyɛ awudie enti onipa a ɔkumm ɔkorɔmfoɔ no di fɔ.\n“Sɛ mokyere ɔkorɔmfoɔ bi a, momma ɔntua nneɛma a wawia no nyinaa ho ka na sɛ wantumi antua a, montɔn no sɛ akoa mfa no ntua ɛka no. 4Sɛ mokyere no sɛ ɔrewia nantwie anaa afunumu anaa odwan a ɔnwuiɛ anaa biribi foforɔ bi a, mommɔ no dekodeɛ a ɔwiaeɛ no ho ka mpemanim.\n5“Sɛ obi boapa gyaa nʼaboa ma ɔkɔ obi afuom kɔdidi hɔ, sɛe afudeɛ a, ɔmfa ɔno ara nʼafudeɛ mu deɛ ɛsɔ ani pa ara no mmɛtua ka.\n6“Sɛ obi rehye nʼafuo, na ogya no tra kɔtɔ ɔfoforɔ afuo mu, hye, sɛe nʼafudeɛ a, deɛ ɔsɔɔ ogya no bɛtua afudeɛ a asɛe no nyinaa ho ka.\n7“Sɛ obi ma ɔfoforɔ sika anaa ade foforɔ bi sɛ ɔmfa nsie ma no na wɔwia na sɛ wɔkyere ɔkorɔmfoɔ no a, ɔbɛtua no mpemanim. 8Na sɛ wɔankyere ɔkorɔmfoɔ no a, wɔde onipa a wɔde agyapadeɛ no hyɛɛ ne nsa no bɛba Onyankopɔn anim abɛhwehwɛ sɛ nʼankasa na ɔwiaa ne yɔnko no anaasɛ ɛnyɛ ɔno. 9Sɛ ɛba sɛ nantwie, afunumu, odwan, ntoma anaa biribi foforɔ bi yera na deɛ nʼadeɛ ayera no de nʼani kari obi sɛ ɔno na wafa dekodeɛ no, na onii no sane sɛ ɛnyɛ ɔno na wafa a, ɛsɛ sɛ wɔde nnipa baanu no nyinaa ba Onyankopɔn anim ma ɔhwehwɛ mu. Ɔhwehwɛ mu na deɛ ɔbɛdi fɔ no, ɔbɛtua adeɛ a ɛyeraeɛ no ho ka mmɔho mmienu ama ɔbaako no.\n10“Sɛ obi de afunumu, nantwie, odwan anaa aboa foforɔ bi ma ne yɔnko bi ayɛn na aboa no wu anaa ɔpira anaa ɔdwane na sɛ obi anhunu ammɛka a, 11ɛsɛ sɛ deɛ ɔgyee aboa no ayɛn no ka ntam wɔ Awurade anim sɛ ɛnyɛ ɔno na wawia aboa no na deɛ ne dea no gye to mu a, ɔnnye biribiara nsi ananmu. 12Nanso, sɛ wia na wɔwiaa aboa no anaa dekodeɛ no wɔ ne nkyɛn deɛ a, na ɛsɛ sɛ sohwɛfoɔ a wɔwiaa aboa no anaa dekodeɛ no firii ne nkyɛn no tua ne wura no ka. 13Sɛ akekaboa na ɔkumm no a, ɛsɛ sɛ ɔde aboa no funu ba bɛkyerɛ. Ɔyɛ no saa a, ɔrentua ho ka biara.\n14“Sɛ obi fɛm aboa bi anaa biribi foforɔ bi firi ne yɔnko nkyɛn na sɛ aboa no wu anaa ɔpira ɛberɛ a ne wura no nni hɔ a, ɛsɛ sɛ onipa a ɔfɛm saa aboa no tua ka. 15Na sɛ ne wura no wɔ hɔ deɛ a, ɛnsɛ sɛ ɔfɛmfoɔ no tua ka, ɛfiri sɛ, wɔbuu yei nyinaa fraa ɔfɛm no ho akatua mu.\n16“Sɛ ɔbarima bi kɔdaadaa abaayewa bi a ɔnyɛɛ ne ho adeɛ na ɔne no da a, ɛsɛ sɛ ɔyɛ ne ho adeɛ na ɔware no. 17Sɛ abaayewa no agya se ɔmpene awadeɛ no so a, ɛsɛ sɛ ɔbarima no tua ne tiri sika.\n18“Monkum mmaa nkonyaayifoɔ.\n19“Ɔbarima biara a ɔbɛfa aboa bi no, wɔnkum no.\n20“Obiara a ɔbɛfiri Awurade akyiri abɔ onyame foforɔ bi afɔdeɛ no, wɔnkum no.\n21“Monnhyɛ ɔhɔhoɔ aniɛyaadeɛ ɛkwan biara so; na monkae sɛ, na mo nso moyɛ ahɔhoɔ wɔ Misraim asase so.\n22“Monnsisi akunafoɔ anaa nwisiaa; 23na sɛ moyɛ saa na wɔsu frɛ me a, mɛgye wɔn so. 24Mede mʼabufuo bɛtia mo na mama atamfoɔ dɔm akum mo na mo yerenom nso adane akunafoɔ ama mo mma nso ayɛ nwisiaa bi.\n25“Sɛ wobɔ wo yɔnko Hebrini bosea a, nnye ho mfɛntom biara. 26Sɛ wogye ne ntoma de si awowa a, anadwo no ara, fa nʼadeɛ kɔma no. 27Ɛfiri sɛ, ebia na ntoma a ɔwɔ de kata ne ho de ka ne ho hye ara ne no; woagye yi, ɛbɛyɛ dɛn na watumi ada? Sɛ woamfa ankɔma no na sɛ ɔsu frɛ me a, mɛtie na mahunu no mmɔbɔ, ɛfiri sɛ, meyɛ mmɔborɔhunufoɔ.\n28“Monnkasa ntia Onyankopɔn na monnome aban mu mpanimfoɔ anaa mo atemmufoɔ anaa wɔn a wɔdi mo so.\n29“Momfa mo nnɔbaeɛ mu nkyɛ mu edu mu baako mmrɛ me ntɛm so.\n“Saa ara nso na montua mo mmakan mmarima nkwagyeɛ ho ka no. 30Ma wo nantwie anaa wo dwan abakan no ne ne maame ntena nnanson, na ɛda a ɛtɔ so nwɔtwe no, fa no brɛ me.\n31“Esiane sɛ moyɛ kronkron ma me enti, monnwe aboa biara a akekaboa akyere no akum no. Monnya ne funu no ma nkraman mmɛwe.\nASCB : 2 Mose 22


Mommra mma yɛnsan nkɔ Yehowa nkyɛn (1-3)\nƆdɔ a enni huammɔ a ɔman no wɔ no, ankyɛ (4-6)\nƆdɔ a enni huammɔ ye sen afɔrebɔ (6)\nƆman no yɛɛ nneɛma a ɛyɛ aniwu (7-11)\n6 “Mommra, momma yɛnsan nkɔ Yehowa nkyɛn,Efisɛ watetew yɛn mu de,+ nanso ɔbɛsa yɛn yare. Wapirapira yɛn, nanso ɔbɛkyekyere yɛn akuru. 2 Nnanu akyi, ɔbɛma yɛanya nkwa. Na da a ɛto so abiɛsa no, ɔbɛma yɛn so,Na yɛbɛtena ase wɔ n’anim. 3 Yebehu Yehowa, yɛbɛhwehwɛ no denneennen ahu no. Sɛnea adekyee nni huammɔ no, saa ara na obefi adi;Ɔbɛba yɛn nkyɛn te sɛ osu a ɛretɔ denneennen,Te sɛ fefɛw bere mu osu* a ɛfɔw asaase.” 4 “Efraim, dɛn na menyɛ wo? Yuda, dɛn na menyɛ wo? Efisɛ mo dɔ a enni huammɔ te sɛ anɔpa mununkum,Ɛte sɛ obosu a ɛyera ntɛm. 5 Enti mɛma adiyifo no atwa wɔn agu;+Mede m’anom asɛm bekum wɔn.+ Na atemmu a ɛbɛba wo so no bɛhyerɛn te sɛ kanea.+ 6 Ɔdɔ a enni huammɔ na mepɛ, na ɛnyɛ afɔrebɔ;Onyankopɔn ho nimdeɛ na mepɛ, na ɛnyɛ ɔhyew afɔre.+ 7 Nanso wɔabu apam no so te sɛ onipa dasani,+ Na ɛhɔ na wɔayi me ama. 8 Gilead yɛ abɔnefo kurow;+Mogya ayɛ kurow no ma.*+ 9 Asɔfokuw no te sɛ akorɔmfo werɛmfo dɔm a wɔtetɛw nnipa. Wokum nnipa wɔ Sekem kwan so,+Na wɔn suban yɛ aniwu. 10 Mahu biribi wɔ Israel fi ama me ho adwiriw me. Ɛhɔ na Efraim bɔ aguaman.+ Israel agu ne ho fĩ.+ 11 Na wo, O Yuda, wo de, wɔayi twabere bi asi hɔ ama wo.Saa bere no, me manfo a wɔakyere wɔn kɔ no, mɛboaboa wɔn ano asan aba.”+\n^ Anaa “Mogya anammɔn ayɛ mu ma.”


Nnwom 51 NA-TWI - Mateo 51 MTDS | Biblica América Latina\nNnwom 51 NA-TWI - Mateo 51 MTDS\nBɔne fafiri mpaebɔ\n1Hu me mmɔbɔ, O Onyankopɔn, wɔ dɔ a wodɔ me daa nti. Esiane w’ahummɔbɔ kɛse nti, popa me bɔne! 2 Hohoro m’amumɔyɛ nyinaa na tew me ho fi me bɔne mu! 3 Mihu me mfomso; daa mekae me bɔne. 4 Mayɛ bɔne atia wo; atia wo nko. Na mayɛ nea woka se ɛyɛ amumɔyɛ. Enti sɛ wubu me atɛn a, na ɛfata. Na wudi bem nso sɛ wubu me fɔ. 5 Meyɛ bɔne fi m’awosu mu; efi da a wɔwoo me no, na meyɛ bɔne. 6 Nokware na wohwehwɛ. Fa wo nyansa hyɛ m’adwene mu.\n7 Yi me bɔne na me ho bɛtew. Hohoro me ho na mɛhoa asen sukyerɛmma. 8 Ma mente ahosɛpɛw ne anigye. Ɛwom, woabubu me pasaa de; nanso me ho bɛtɔ me bio. 9 Kata w’ani wɔ me bɔne ho na popa m’amumɔyɛ nyinaa. 10 Ma me koma mu ntew, O Onyankopɔn, na fa nokware honhom foforo hyɛ me mu. 11 Mpam me mfi w’anim. Nyi wo honhom kronkron, mfi me mu. 12 Ma me ahosɛpɛw a efi wo nkwagye mu no bio. Na ma ɛnyɛ me pɛ sɛ metie wo. 13 Na mɛkyerɛ nnebɔneyɛfo wo mmara na wɔbɛsan aba wo nkyɛn. 14 Fa me nkwa kyɛ me, O Onyankopɔn, na gye me nkwa na mede anigye bɛda wo trenee adi. 15 Boa me na menkasa, Awurade, na mɛkamfo wo.\n16 Wompɛ afɔrebɔ anka mɛbɔ wo bi. Ɔhyew afɔre nsɔ w’ani. 17 M’afɔrebɔ yɛ ahobrɛase honhom, O Onyankopɔn. Worempo ahobrɛase ne koma a anu ne ho.\n18 O Onyankopɔn, ma Sion nhu w’ayamye na boa no na ɔnto Yerusalem afasuw no.\n19 Na afei w’ani bɛsɔ afɔrebɔ a edi mu ne ɔhyew afɔre ne anantwinini afɔre a wɔbɛbɔ wɔ w’afɔremuka so.\nNA-TWI : Nnwom 51


Adɛn Nti na Nneɛma Bɔne To Nnipa Pa?\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Malay Malayalam Maltese Marathi Maya Mazatec (Huautla) Moore Nepali Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Ukrainian Umbundu Urdu Vietnamese Wayuunaiki Xhosa Yoruba Zande Zulu\nNneɛma Bɔne To Nnipa Pa—Adɛn Ntia?\nYehowa Nyankopɔn * na ɔbɔɔ biribiara, na ɔno ne ade nyinaa so Tumfoɔ. Ɛno nti, nnipa pii adwene yɛ wɔn sɛ nea ebesi biara, papa oo, bɔne oo, ɛyɛ Onyankopɔn. Nanso, hwɛ nea Bible ka fa nokware Nyankopɔn no ho:\n“Yehowa teɛ wɔ n’akwan nyinaa mu.”—Dwom 145:17.\n“[Onyankopɔn akwan] nyinaa teɛ. Ɔyɛ Onyankopɔn nokwafo a nkontomposɛm biara nni n’akwan mu, ɔtreneeni a obu atɛntrenee.”—Deuteronomium 32:4.\n“Yehowa wɔ ayamhyehye ne mmɔborɔhunu.”—Yakobo 5:11.\nƐnyɛ Onyankopɔn na ɔde nneɛma bɔne ba. Sɛ ɛnte saa a, ɛnde ɔno na ɔhyɛ akyi piapia nkurɔfo ma wodi bɔne anaa? Dabi. Kyerɛwnsɛm no ka sɛ, “Sɛ sɔhwɛ to obi a, ɛnsɛ sɛ ɔka sɛ: ‘Onyankopɔn na ɔresɔ me ahwɛ.’” Adɛn ntia? “Efisɛ wontumi mfa nnebɔne nsɔ Onyankopɔn nhwɛ, na ɔno nso nsɔ obiara nhwɛ.” (Yakobo 1:13) Onyankopɔn nsɔ obiara nhwɛ, kyerɛ sɛ, onnyigye nnipa nkɔ bɔne mu. Onyankopɔn, ɛnyɛ ɔno na ɔde nneɛma bɔne ba, na ɔnhyɛ nkurɔfo nkuran nso sɛ wɔnyɛ bɔne. Ɛnde, dɛn na ɛma nneɛma bɔne sisi?\nASIANE HO YƐ TORO NTI BAABI A OBI WƆ NA ƐBƐKYERƐ\nBible ma yehu ade biako nti a nnipa hu amane. Ɛka sɛ: “Asiane to [nnipa] nyinaa bere a wɔnhwɛ kwan.” (Ɔsɛnkafo 9:11) Sɛ asiane anaa akwanhyia bi si a, baabi a obi wɔ saa bere no na ɛbɛkyerɛ sɛ ɛbɛka no anaa ɛnka no. Bɛyɛ mfe 2,000 ni, Yesu Kristo kaa asiane bi a ɛtoo nnipa 18 bi ho asɛm; ɔdan bu guu wɔn so kunkum wɔn. (Luka 13:1-5) Ɛnyɛ bɔne bi a wɔyɛe nti na wohyiaa saa asiane no. Nea ɛwom ara ne sɛ ɔdan no bui no, na wɔwɔ hɔ. January 2010 yi ara nso, asasewosow kɛse bi sii wɔ Haiti. Ɛhɔ aban no kyerɛ a, nnipa bɛboro 300,000 na wowuwui. Asasewosow no kum nnipa pa ne nnipa bɔne nyinaa frae. Yare nso tumi bɔ yɛn mu biara a yɛn ani nna.\nAdɛn nti na Onyankopɔn mmɔ nnipa pa ho ban mfi asiane ho?\nEbia ebinom bebisa sɛ: ‘Nneɛma bɔne a esisii no, anka Onyankopɔn ntumi nsiw kwan? Anka ɔrentumi mmɔ nnipa pa a wowom no ho ban?’ Sɛ Onyankopɔn yɛɛ ho biribi a, anka ɛbɛkyerɛ sɛ ansa na ade bɔne biara besi no, na onim dedaw. Ampa, Onyankopɔn pɛ sɛ ohu nea ebesi daakye a, obetumi ahu, nanso asɛm a ɛsɛ sɛ yebisa ne sɛ: Tumi a ɔde hu daakye asɛm no, bere nyinaa na ɔde di dwuma anaa?—Yesaia 42:9.\nKyerɛwnsɛm no ka sɛ: “Nyankopɔn wɔ ɔsoro; nea ɛsɔ n’ani biara ɔyɛ.” (Dwom 115:3) Biribiara nsõ Yehowa yɛ, nanso ɛnyɛ sɛ ɔwɔ tumi nti biribiara a na ɔreyɛ. Obetumi ahu nea ebesi daakye, nanso ɔpɛ a na ɔhwɛ. Nhwɛso bi ni: Bere a abɔnefosɛm dɔɔso wɔ tete Sodom ne Gomora no, Onyankopɔn ka kyerɛɛ tete agya Abraham sɛ, “Mɛkɔ akɔhwɛ sɛ osu ne nteɛteɛm a mate no te saa ampa, na sɛ ɛnte saa a mehu.” (Genesis 18:20, 21) Bere a nneɛma bɔne rekɔ so wɔ saa nkurow no mu no, Yehowa amfa ne tumi anni dwuma anim-anim ara amfa anhwɛ baabi a abɔnefosɛm no akodu. Ɛno kyerɛ sɛ, nea Yehowa pɛ sɛ ohu no, ɛno nko ara na ɔhwɛ. (Genesis 22:12) Nanso ɛnkyerɛ sɛ Onyankopɔn tɔ sin anaa ne tumi sua. Mmom, esiane sɛ Onyankopɔn ‘adeyɛ yɛ pɛ’ nti, sɛ ɔde tumi a ɛma ohu daakye asɛm no bedi dwuma a, gye sɛ ɛne n’atirimpɔw hyia. Ɔmfa ne tumi nhyɛ obiara sɛ ɔnyɛ biribi. * (Deuteronomium 32:4) Enti, dɛn na yɛreka akosi? Ɛno ara ne sɛ, ɛnyɛ bere nyinaa na Onyankopɔn de tumi a ɛma ohu daakye asɛm no yɛ adwuma; ɔhwɛ hu sɛ ɛfata ansa na ɔde adi dwuma.\nAdɛn nti na Onyankopɔn mmɔ nnipa pa ho ban mfi nsɛmmɔnedifo ho?\nNsɛmmɔnedi a ɛrekɔ so no, ne fã bi fi nnipa. Bible ma yehu nea ɛma nnipa yɛ bɔne. Ɛka sɛ: “Nea ɛsɔ obi hwɛ ne n’ankasa akɔnnɔ a ɛtwetwe no na ɛto no brada. Afei sɛ akɔnnɔ no nyinsɛn a, ɛwo bɔne; na bɔne no nso nyin a, ɛwo owu.” (Yakobo 1:14, 15) Sɛ obi di n’akɔnnɔ akyi a, ebetumi akɔfa nsunsuanso bɔne abrɛ no. (Romafo 7:21-23) Nsɛm a asisi pɛn ama yɛahu sɛnea nnipa adi nsɛmmɔne a ɛyɛ asefem ma akɔfa amanehunu pii aba. Afei nso, nnipabɔnefo tumi de wɔn subammɔne no san afoforo. Enti, bɔne kɔ ara na ɛrekɔ so.—Mmebusɛm 1:10-16.\nNnipa adi nsɛmmɔne a ɛyɛ asefem ma akɔfa amanehunu pii aba\nƐsɛ sɛ Onyankopɔn de ne ho gye mu hyɛ nnipa ma wɔyɛ adepa anaa? Susuw sɛnea Onyankopɔn bɔɔ nnipa no ho hwɛ. Kyerɛwnsɛm no ka sɛ ɔbɔɔ nnipa wɔ ne suban so. Enti nnipa wɔ Onyankopɔn su no bi. (Genesis 1:26) Onyankopɔn bɔɔ nnipa no, ɔde wɔn pɛ maa wɔn, enti wotumi paw nea wɔpɛ. Ɛno nti, yetumi si gyinae sɛ yɛbɛdɔ Onyankopɔn na yɛayɛ nea ɛsɔ n’ani daa. (Deuteronomium 30:19, 20) Sɛ Onyankopɔn hyɛ nnipa ma wɔyɛ biribi a, ɛbɛkyerɛ sɛ wonni hokwan sɛ wɔpaw nea wɔpɛ bio. Anka nnipa bɛyɛ sɛ mfiri; mfiri de, nea wɔahyehyɛ sɛ ɛnyɛ ara na ɛyɛ. Sɛ nkrabea (a ebinom frɛ no Kismet no) na ɛkyerɛ nea yɛbɛyɛ a, ɛno nso anka yɛbɛyɛ sɛ mfiri. Yɛn ani sɔ sɛ Onyankopɔn di yɛn ni, na ɔma yɛn kwan ma yɛpaw nea yɛpɛ. Nanso, nea yɛaka yi nkyerɛ sɛ nsunsuanso a efi nnipa mfomso ne wɔn gyinaesi bɔne mu ba no bɛtena adesamma so daa.\nKARMA KA HO BI NA YEHU AMANE ANAA?\nAsɛm a ɛwɔ nhoma yi anim no, sɛ wubisa Hinduni anaa Buddhani bi a, ebia nea ɔbɛka ara ne sɛ: “Karma mmara nti na nneɛma bɔne to nnipa pa. Wɔawu akɔ aba na wɔretua wɔn bɔne so ka.” *\nYɛreka Karma ho asɛm yi, sɛ yehu nea Bible ka fa owu ho a, ɛbɛboa yɛn. Eden turom na nnipa asetena hyɛɛ ase, na ɛhɔ na Ɔbɔadeɛ no ka kyerɛɛ onipa a odi kan, Adam, sɛ: “Turom ha nnua nyinaa, di bi. Na papa ne bɔne ho nimdeɛ dua no de, nni bi, efisɛ da a wubedi bi no, owu na wubewu.” (Genesis 2:16, 17) Sɛ Adam anyɛ asoɔden antia Onyankopɔn a, anka ɔbɛtena ase daa. Onyankopɔn mmara a obuu so na ɛkɔfaa owu bae. Bere a akyiri yi ɔwoo mma no, “owu trɛw kaa nnipa nyinaa.” (Romafo 5:12) Enti yebetumi aka sɛ “bɔne akatua ne owu.” (Romafo 6:23) Bible san kyerɛkyerɛ mu sɛ: “Nea wawu no, wɔabu no bem afi ne bɔne ho.” (Romafo 6:7) Saa asɛm yi kyerɛ sɛ obi wu a, ne bɔne ho asodi biara nna ne so bio.\nƐnnɛ, nnipa mpempem pii ka sɛ Karma nti na nnipa hu amane. Obi a ogye saa asɛm no di no, sɛ ɔno anaa afoforo hu amane a, ɛnhaw no pii. Nanso, asɛm no ne sɛ, obi wɔ saa gyidi no a, ɛmma no anidaso biara sɛ nneɛma bɔne begyae. Wɔn a wogye Karma di no ka sɛ, obi wu a wɔsan wo no bio, na ɔkɔ ba, kɔ ba saa ara; sɛ obenya ne ho atetew a, gye sɛ ɔbɔ bra pa na onya nimdeɛ soronko bi. Nanso, saa nsɛm yi ne nea Bible ka nhyia koraa. *\nNEA WAKƆFA ABA!\nWunim sɛ amane a nnipa hu no, ne kɛse fi “wiase sodifo” Satan Ɔbonsam?—Yohane 14:30\nNanso, ɛnyɛ nnipa na ɛkɔfaa nsɛmmɔnedi bae. Bere bi, na Satan Ɔbonsam yɛ Onyankopɔn bɔfo a odi nokware. Nanso, “wannyina nokware no mu,” na ɔde bɔne baa wiase. (Yohane 8:44) Ɔmaa nnipa tew atua wɔ Eden turo mu. (Genesis 3:1-5) Yesu Kristo frɛɛ Satan “ɔbɔnefo no” ne “wiase sodifo.” (Mateo 6:13; Yohane 14:30) Nnipa dodow no ara akodi Satan akyi, enti wɔmfa Yehowa asɛm nyɛ hwee. (1 Yohane 2:15, 16) Yohane nhoma a edi kan ti 5, nkyekyɛm 19 ka sɛ: “Wiase nyinaa da ɔbɔnefo no tumi mu.” Abɔfo binom nso akodi Satan akyi abɛyɛ abɔfo bɔne. Bible ka sɛ Satan ne n’adaemone redaadaa “asase sofo nyinaa,” na ɛsan ka sɛ wɔn nti, ‘asase nnue.’ (Adiyisɛm 12:9, 12) Enti nea wakɔfa nsɛmmɔnedi aba ne Satan Ɔbonsam; ɔno paa na ɛsɛ sɛ yɛde ho sobo bɔ no.\nƐda adi pefee sɛ nneɛma bɔne a ɛto nnipa no, ɛnyɛ Onyankopɔn na ɔde ba; ɛnyɛ ɔno nso na ɔma nnipa hu amane. Mmom wahyɛ bɔ sɛ obeyi nneɛma bɔne afi hɔ. Asɛm a edi hɔ no bɛkyerɛkyerɛ saa asɛm no mu.\n^ nky. 11 Sɛ wopɛ sɛ wuhu nea enti a Onyankopɔn ama kwan ama nsɛmmɔnedi kɔ so a, hwɛ nhoma a wɔato din Dɛn na Bible Kyerɛkyerɛ Ankasa? no ti 11. Yehowa Adansefo na wotintimii.\n^ nky. 16 Sɛ wopɛ sɛ wuhu baabi a Karma mmara no fi bae a, hwɛ nhomawa a wɔato din Sɛ Yewu a Dɛn na Ɛba Yɛn So? no kratafa 8-12. Yehowa Adansefo na wotintimii.\n^ nky. 18 Tebea a awufo wom ne anidaso a ɛwɔ hɔ ma wɔn no, sɛ wopɛ sɛ wuhu nea Bible ka fa ho a, hwɛ nhoma a wɔato din Dɛn na Bible Kyerɛkyerɛ Ankasa? no ti 6 ne 7.


Ná Paulo Wɔfase no Wɔ Akokoduru | Momfa Nkyerɛkyerɛ Mo Mma\nMa yensua aberante bi a ogyee ne wɔfa nkwa ho ade. Ná aberante no wɔfa ne ɔsomafo Paulo. Yennim aberante no din de, nanso yenim sɛ ɔde akokoduru yɛɛ ade. So wopɛ sɛ wuhu nea ɔyɛe no?—\nNá wɔde Paulo ato afiase wɔ Yerusalem. Yesu ho asɛm a na ɔreka nti na wɔkyeree no. Ná nnipa abɔnefo bi mpɛ Paulo asɛm, enti wɔyɛɛ wɔn adwene sɛ wɔbɛyɛ no bɔne. Wɔkae sɛ: ‘Momma yɛnka nkyerɛ ɔsahene no na ɔmma n’asraafo no mfa Paulo mmra asɛnnibea. Yɛbɛkɔ akɔtetɛw ɔkwan no ho, na sɛ wɔde Paulo rebetwam a, yɛakum no!’\nPaulo wɔfase no kaa adebɔne a na wɔpɛ sɛ wɔyɛ no kyerɛɛ Paulo ne asraafo panyin no\nPaulo wɔfase no tee adebɔne a na wɔpɛ sɛ wɔde yɛ no no ho asɛm. Dɛn na na ɔbɛyɛ? Ɔkɔɔ afiase hɔ kɔkaa asɛm no kyerɛɛ Paulo. Ntɛm ara na Paulo ka kyerɛɛ ne wɔfase no sɛ ɔnkɔka nea abɔnefo no pɛ sɛ wɔyɛ no nkyerɛ asraafo panyin no. Sɛ wohwɛ a, so na ɛbɛyɛ mmerɛw ama Paulo wɔfase no sɛ ɔne asraafo panyin no bɛkasa?— Dabi, efisɛ na asraafo panyin no yɛ onipa titiriw. Nanso, Paulo wɔfase no nyaa akokoduru ne asraafo panyin no kɔkasae.\nNá asraafo panyin no nim nea ɔbɛyɛ. Ɔmaa asraafo bɛyɛ 500 bɔɔ Paulo ho ban! Ɔka kyerɛɛ asraafo no sɛ wɔmfa Paulo nkɔ Kaesarea saa anadwo no ara. So wɔde Paulo kodui a biribiara anyɛ no?— Yiw, efisɛ abɔnefo no annya no! Adebɔne a na wɔpɛ sɛ wɔde yɛ no no anyɛ yiye.\nDɛn na wubetumi asua afi saa asɛm yi mu?— Wo nso wubetumi anya akokoduru te sɛ Paulo wɔfase no. Sɛ yɛreka Yehowa ho asɛm akyerɛ afoforo a, ɛsɛ sɛ yenya akokoduru. So wubenya akokoduru na woakɔ so aka Yehowa ho asɛm?— Sɛ woyɛ saa a, wubetumi agye obi nkwa.\nAsomafo Nnwuma 23:12-24\nNá dɛn na abɔnefo bi pɛ sɛ wɔyɛ Paulo?\nDɛn na Paulo wɔfase no yɛe? Dɛn nti na nea ɔyɛe no kyerɛ sɛ na ɔwɔ akokoduru?\nDɛn na woyɛ a ɛbɛkyerɛ sɛ wowɔ akokoduru te sɛ Paulo wɔfase no?


Luka Asɛmpa 22:1-71\nAsɔfo bɔɔ pɔw sɛ wobekum Yesu (1-6)\nTwam a etwa to no ho ntotoe (7-13)\nAwurade Anwummere Aduan no (14-20)\n“Nea obeyi me ama no ne me te ɔpon ho” (21-23)\nAsuafo no gyee akyinnye denneennen wɔ nea ɔyɛ wɔn mu ɔkɛse no ho (24-27)\nYesu ne wɔn yɛɛ ahenni bi ho apam (28-30)\nYesu kae sɛ Petro bɛka sɛ onnim no (31-34)\nEhia sɛ wɔboaboa wɔn ho; sekan abien no (35-38)\nYesu kɔbɔɔ mpae wɔ Ngodua Bepɔw so (39-46)\nWɔkyeree Yesu (47-53)\nPetro kae sɛ onnim Yesu (54-62)\nWodii Yesu ho agoru (63-65)\nWodii n’asɛm wɔ Sanhedrin no anim (66-71)\n22 Afei, na Paanoo a Mmɔkaw* Nnim Afahyɛ, nea wɔfrɛ no Twam+ no rebɛn.+ 2 Ná asɔfo mpanyin ne akyerɛwfo no rehwehwɛ ɔkwampa a wɔbɛfa so akum no,+ efisɛ na wosuro nkurɔfo no.+ 3 Ɛnna Satan wuraa Yuda mu, nea wɔfrɛ no Iskariot a na ɔka Dumien no+ ho no, 4 na ɔkɔɔ asɔfo mpanyin no ne asɔrefi ahwɛfo no hɔ, na ɔne wɔn kɔkaa ɔkwan a ɔbɛfa so ayi no ama wɔn no+ ho asɛm. 5 Wɔn ani gyee ho paa, enti wɔpenee so sɛ wɔbɛma no dwetɛ sika.+ 6 Ɛnna ogye toom, na ofii ase hwehwɛɛ bere a ɛfata a ɔde beyi no ama wɔn, bere a nnipadɔm biara nni hɔ. 7 Na da a edi kan a wodi Paanoo a Mmɔkaw Nnim no dui, ɛda a ɛsɛ sɛ wɔde Twam aboa no bɔ afɔre no.+ 8 Enti Yesu somaa Petro ne Yohane, na ɔka kyerɛɛ wɔn sɛ: “Monkɔ na munkosiesie Twam no mma yemmedi.”+ 9 Na wobisaa no sɛ: “Ɛhe na wopɛ sɛ yekosiesie?” 10 Ɔka kyerɛɛ wɔn sɛ: “Hwɛ! Sɛ muwura kurow no mu a, ɔbarima bi a ɔso ahina behyia mo. Munni n’akyi nkɔ ofi a ɔbɛkɔ mu no mu.+ 11 Na monka nkyerɛ ofiwura no sɛ, ‘Ɔkyerɛkyerɛfo no se yemmisa wo sɛ: “Ahɔhodan a me ne m’asuafo bedi Twam no wom no, ɛhe na ɛwɔ?”’ 12 Na ɔbarima no bɛkyerɛ mo abansoro dan kɛse bi a wɔasiesie mu. Monyɛ Twam no ho ntotoe wɔ hɔ.” 13 Enti wɔkɔe, na wokohuu nea ɔka kyerɛɛ wɔn no pɛpɛɛpɛ, na wɔyɛɛ Twam no ho ntotoe. 14 Enti bere soe no, ɔne asomafo no kɔtenaa adidipon ho.+ 15 Na ɔka kyerɛɛ wɔn sɛ: “Mepɛ paa sɛ me ne mo di Twam yi ansa na mahu amane; 16 na mereka akyerɛ mo sɛ, merenni bi bio kosi sɛ ɛbɛba mu wɔ Onyankopɔn Ahenni mu.” 17 Ɛnna ogyee kuruwa no, na ɔdaa ase kae sɛ: “Munnye eyi, na momfa mma mo mu biara mma ɔnnom bi, 18 na mereka akyerɛ mo sɛ, efi nnɛ rekɔ, merennom bobesa bio kosi sɛ Onyankopɔn Ahenni bɛba.” 19 Afei nso, ɔfaa paanoo,+ na ɔdaa ase, na obubuu mu de maa wɔn, na ɔkae sɛ: “Eyi gyina hɔ ma me nipadua+ a mo nti wɔde bɛma.+ Monkɔ so nyɛ eyi mfa nkae me.”+ 20 Afei ɔyɛɛ kuruwa no saa ara bere a wodii anwummere aduan no wiei no, na ɔkae sɛ: “Kuruwa yi gyina hɔ ma apam foforo+ a ɛnam me mogya+ so, nea wobehwie agu ama mo+ no. 21 “Nanso hwɛ! nea obeyi me ama no ne me te ɔpon ho.*+ 22 Ampa, onipa Ba no rekɔ sɛnea wɔahyɛ ato hɔ no;+ nanso, onipa a wɔnam no so beyi no ama no nnue!”+ 23 Enti wofii ase bisabisae sɛ, wɔn mu hena paa na ɔrebɛyɛ eyi.+ 24 Na akasakasa bi nso sɔree wɔn mu sɛ, wɔn mu hena na ɔyɛ ɔkɛse.*+ 25 Na ɔka kyerɛɛ wɔn sɛ: “Amanaman no ahemfo di wɔn nkurɔfo so sɛ awuranom, na awuranom a wodi wɔn so tumi no, wɔfrɛ wɔn Adɛɛfo.*+ 26 Na mo de, ɛnsɛ sɛ moyɛ saa.+ Na mmom momma nea ɔyɛ mo mu ɔkɛse no nyɛ sɛ akumaa koraa,+ na nea odi anim no nyɛ ɔsomfo. 27 Hena na ɔyɛ ɔkɛse, nea ɔredidi* anaa nea ɔresom? Ɛnyɛ nea ɔredidi* no? Na me de, mewɔ mo mu sɛ nea ɔresom.+ 28 “Nanso, mo na moda so bata me ho+ wɔ me sɔhwɛ mu;+ 29 na me ne mo reyɛ ahenni ho apam,+ sɛnea m’Agya ne me ayɛ apam no, 30 na moadidi anom me pon so wɔ m’Ahenni mu,+ na moatena nhengua so+ abu Israel mmusuakuw 12 no atɛn.+ 31 “Simon, Simon, hwɛ! Satan pɛ sɛ onya kwan huw mo nyinaa mo so sɛ hwiit.+ 32 Nanso masrɛ ama wo, na wo gyidi ansa.+ Na wo, sɛ wosan ba a, hyɛ wo nuanom den.”+ 33 Ɛnna ɔka kyerɛɛ no sɛ: “Awurade, mayɛ krado sɛ me ne wo bɛkɔ afiase ne owu mu mpo.+ 34 Nanso ɔkae sɛ: “Petro, mereka akyerɛ wo sɛ, ansa na akokɔ bɛbɔn nnɛ no, na woaka no mprɛnsa sɛ wunnim me.”*+ 35 Afei obisaa wɔn sɛ: “Bere a mesomaa mo a moamfa sika kotoku ne aduan bɔtɔ ne mpaboa+ no, biribi hiaa mo anaa?” Wɔkae sɛ: “Daabi!” 36 Ɛnna ɔka kyerɛɛ wɔn sɛ: “Seesei de, nea ɔwɔ sika kotoku no, ɔmfa, na nea ɔwɔ aduan bɔtɔ no nso nyɛ saa ara, na nea onni sekan no ntɔn n’ataade nguguso na ɔntɔ bi. 37 Na mereka akyerɛ mo sɛ, ɛsɛ sɛ nea wɔakyerɛw yi ba mu wɔ me so sɛ, ‘Wɔkan no fraa mmaratofo.’+ Na nea wɔakyerɛw wɔ me ho no reba mu.”+ 38 Ɛnna wɔkae sɛ: “Awurade, hwɛ! sekan abien ni.” Na ɔka kyerɛɛ wɔn sɛ: “Eye.” 39 Bere a opuei no, ɔkɔɔ Ngodua Bepɔw* no so sɛnea ɔtaa yɛ no, na asuafo no nso dii n’akyi.+ 40 Bere a woduu hɔ no, ɔka kyerɛɛ wɔn sɛ: “Mommɔ mpae na moankɔ sɔhwɛ mu.”+ 41 Na ɔtwee ne ho fii wɔn ho kɔɔ anim kakra,* na obuu nkotodwe, na ofii ase bɔɔ mpae. 42 Ɔkae sɛ: “Agya, sɛ wopɛ a, yi kuruwa yi fi me so. Nanso, ɛnyɛ nea mepɛ, na mmom nea wopɛ na ɛnyɛ hɔ.”+ 43 Ɛnna ɔbɔfo bi fi soro yii ne ho adi kyerɛɛ no, na ɔhyɛɛ no den.+ 44 Ná ne ho yeraw no paa, enti ɔkɔɔ so bɔɔ mpae denneennen;+ na ne ho fifiri yɛe sɛ mogya a ɛresosɔ gu fam. 45 Na bere a owiee mpaebɔ no, ɔkɔɔ asuafo no nkyɛn kohui sɛ wɔretɔ nko, efisɛ awerɛhow nti na wɔabrɛ.+ 46 Na obisaa wɔn sɛ: “Adɛn na morededa? Monsɔre na monkɔ so mmɔ mpae, na moankɔ sɔhwɛ mu.”+ 47 Bere a ogu so rekasa no, hwɛ! nnipadɔm bi baa hɔ, na na Dumien no mu baako a wɔfrɛ no Yuda di wɔn anim, na ɔbaa Yesu nkyɛn befew n’ano.+ 48 Na Yesu bisaa no sɛ: “Yuda, mfewano na wode reyi onipa Ba no ama?” 49 Bere a wɔn a wɔka ne ho no huu nea ɛrebesi no, wɔkae sɛ: “Awurade, yɛmfa sekan nkɔ wɔn so anaa?” 50 Wɔn mu baako mpo de sekan twaa ɔsɔfo panyin akoa no aso nifa fii hɔ.+ 51 Na Yesu buae sɛ: “Momma ɛnso ha yi ara.” Na ɔde ne nsa kaa n’aso no, na ɔmaa ne ho tɔɔ no. 52 Afei Yesu ka kyerɛɛ asɔfo mpanyin ne asɔrefi ahwɛfo ne mpanyimfo a wɔaba rebɛfa no no sɛ: “Mode sekan ne nkontimmaa* aba sɛnea moreba ɔkorɔmfo werɛmfo so?+ 53 Bere a na me ne mo wɔ asɔrefi hɔ daa no,+ moankyere me.+ Nanso eyi ne mo bere ne bere a esum di tumi.”+ 54 Afei wɔkyeree no de no kɔe,+ na wɔde no kɔɔ ɔsɔfo panyin no fi, na na Petro di wɔn akyi wɔ akyiri.+ 55 Na wɔsɔɔ ogya tenatenaa ho wɔ adiwo no mfinimfini, na na Petro te wɔn mu bi.+ 56 Ɛnna abaawa bi huu no sɛ ɔte ogya no ho,* na ɔhwɛɛ no dinn kae sɛ: “Ná ɔbarima yi nso ka ne ho.” 57 Nanso wannye antom, na ɔkae sɛ: “Ɔbea, minnim no.” 58 Na bere tiaa bi akyi no, obi foforo huu no kae sɛ: “Wo nso woka wɔn ho.” Na Petro kae sɛ: “Ɔbarima, menka wɔn ho.”+ 59 Na ɛno akyi bɛyɛ dɔnhwerew baako no, ɔbarima foforo nso fii ase kaa no denneennen sɛ: “Ampa, na saa ɔbarima yi nso ka ne ho; nokwasɛm ne sɛ, ɔyɛ Galileani!” 60 Nanso Petro kae sɛ: “Ɔbarima, minnim nea woreka no.” Na ɛhɔ ara, bere a ogu so rekasa no, akokɔ bɔnee. 61 Ɛnna Awurade dan ne ho, na ɔhwɛɛ Petro anim, na Petro kaee asɛm a Awurade ka kyerɛɛ no no sɛ: “Ansa na akokɔ bɛbɔn nnɛ no, na woaka no mprɛnsa sɛ wunnim me.”*+ 62 Na opue kosui pii. 63 Afei mmarima a wɔkyeree Yesu no fii ase dii ne ho agoru+ bobɔɔ no;+ 64 na wɔde ade kataa n’ani, na wɔkeka kyerɛɛ no sɛ: “Wuse woyɛ odiyifo a, kyerɛ yɛn nea ɔbɔɔ wo!” 65 Na wɔkekaa abususɛm foforo pii tiaa no. 66 Bere a ade kyee no, ɔman no mpanyimfo bagua no, asɔfo mpanyin ne akyerɛwfo no nyinaa hyiae,+ na wɔde no kogyinaa Sanhedrin no asa so, na wɔkae sɛ: 67 “Sɛ wone Kristo no a, ka kyerɛ yɛn.”+ Nanso ɔka kyerɛɛ wɔn sɛ: “Sɛ meka kyerɛ mo mpo a, morennye nni da. 68 Na sɛ mibisa mo asɛm nso a, moremma me mmuae. 69 Nanso, efi saa bere yi rekɔ no, onipa Ba+ no bɛtena Onyankopɔn nsa nifa a tumi wom no so.”+ 70 Ɛnna wɔn nyinaa bisaa no sɛ: “Enti, wone Onyankopɔn Ba no?” Na ɔka kyerɛɛ wɔn sɛ: “Mo ankasa na moreka sɛ mene no.” 71 Na wɔkae sɛ: “Adanse foforo bɛn bio na yehia? Yɛn ankasa ate afi ɔno ara anom.”+\n^ Anaa “nsa bɛn me wɔ pon so.”\n^ Anaa “otitiriw.”\n^ Anaa “Ayamyefo.”\n^ Anaa “ɔte adidipon ho.”\n^ Anaa “woapa me mprɛnsa.”\n^ Anaa “baabi a wotow ɔbo a, ɛbɛkɔ akɔtɔ.”\n^ Anaa “mporibaa.”\n^ Anaa “sɛ ɔte ogya no hann mu.”


Samuel Nhoma a Edi Kan 18:1-30\nDawid ne Yonatan bɛyɛɛ nnamfo (1-4)\nDawid nkonimdi maa Saul ani beree no (5-9)\nSaul yɛe sɛ anka ɔrekum Dawid (10-19)\nDawid waree Saul babea Mikal (20-30)\n18 Bere a Dawid ne Saul kasa wiei ara pɛ, Yonatan+ bɛpɛɛ Dawid asɛm, na wɔbɛyɛɛ nnamfo paa.* Yonatan dɔɔ no sɛ n’ankasa ne ho.*+ 2 Efi saa da no, Saul maa Dawid tenaa ne nkyɛn, na wamma wansan ankɔ ne papa fi.+ 3 Na Yonatan ne Dawid yɛɛ apam,+ efisɛ ɔdɔɔ no sɛ n’ankasa ne ho.*+ 4 Yonatan yii n’ataade nsasin a ɛhyɛ no no maa Dawid, na ɔde n’akotaade, ne sekan, n’agyan ne n’abɔso* nso maa no. 5 Dawid dii ako, na baabiara a Saul somaa no no, esii no yiye.*+ Enti Saul de no too mmarima a wodi ako no ano,+ na ɔman no nyinaa ne Saul nkoa nso ani gyee ho. 6 Bere biara a Dawid ne mmarima a wɔaka no bɛkɔ akokunkum Filistifo no, sɛ wɔresan aba a, mmea fi Israel nkurow nyinaa mu de nnwom+ ne asaw ne mpintin+ ne ahurusi ne asankuwa behyia Ɔhene Saul. 7 Sɛ mmea no redi ahurusi a, na wɔbɔ gye so sɛ: “Saul akum apem,Na Dawid akum mpem du.”+ 8 Saul bo fuwii paa,+ efisɛ n’ani annye nnwom no ho, enti ɔkae sɛ: “Wɔde mpem du ama Dawid; me de, apem na wɔde ama me. Nea aka ara ne sɛ wɔde ahenni no bɛma no!”+ 9 Efi saa da no, Saul nyaa Dawid ho adwemmɔne. 10 Ade kyee no, Onyankopɔn maa honhom bɔne baa Saul so,+ na ofii ase yɛɛ n’ade basabasa* wɔ ofie hɔ. Saa bere no, na Dawid de ne nsa rebɔ sanku+ sɛnea ɔtaa yɛ no, na na Saul kura peaw.+ 11 Na Saul tow peaw no,+ na ɔkae sɛ: “Mede bɛwɔ Dawid afam dan ho!” Ɔtow no mprenu, nanso emu biara, Dawid guanee. 12 Afei Saul suroo Dawid, efisɛ na Yehowa di n’akyi.+ Nanso Saul de, na wapo no.+ 13 Enti Saul ma ofii ne nkyɛn, na ɔyɛɛ no apem so panyin, na daa, na Dawid di asraafo no anim ne wɔn kɔ ɔko.*+ 14 Nea Dawid yɛe nyinaa, esii no yiye,*+ na Yehowa dii n’akyi.+ 15 Bere a Saul hui sɛ asi no yiye no, afei na osuro no. 16 Nanso na Israel ne Yuda nyinaa dɔ Dawid, efisɛ na odi wɔn anim kɔ ɔko. 17 Akyiri yi, Saul ka kyerɛɛ Dawid sɛ: “Hwɛ, me babea panyin Merab+ ni. Ɔno na mede no bɛma wo aware.+ Nanso akokoduru a wode asom me no, mepɛ sɛ wotoa so saa ara na woko ma Yehowa. ”+ Nea ɛwom ne sɛ, na Saul aka wɔ ne tirim sɛ: ‘Me de, meremfa me nsa nka no, Filistifo na wobekum no.’+ 18 Ɛnna Dawid ka kyerɛɛ Saul sɛ: “Mene hena, na me papa abusua nso yɛ dɛn wɔ Israel na mabɛyɛ ɔhene ase?”+ 19 Nanso bere dui sɛ wɔde Saul babea Merab ma Dawid no, na wɔama Adriel+ a ofi Mehola no aware no dedaw. 20 Ná Saul babea Mikal+ pɛ Dawid, na bere a wɔkaa ho asɛm kyerɛɛ Saul no, ɛyɛɛ no dɛ. 21 Nea Saul kae ne sɛ: “Mede no bɛma no, na asum no afiri, sɛnea ɛbɛyɛ a Filistifo no benya no.”+ Enti Saul san ka kyerɛɛ Dawid sɛ: “Ɛnnɛ mepɛ sɛ mede me babea ma wo aware.”* 22 Afei nso, Saul ka kyerɛɛ ne nkoa sɛ: “Monkɔka nkyerɛ Dawid kokoam sɛ: ‘Hwɛ! Ɔhene pɛ w’asɛm, na ne nkoa nyinaa dɔ wo. Enti bɛware ɔhene babea.’” 23 Bere a Saul nkoa bɛkaa nsɛm yi kyerɛɛ Dawid no, Dawid kae sɛ: “Ohianiwa te sɛ me a mensɛ hwee yi, mene hena na mayɛ ɔhene ase?”+ 24 Na Saul nkoa no kɔkaa nsɛm a Dawid kae no kyerɛɛ no. 25 Ɛnna Saul kae sɛ: “Monkɔka nkyerɛ Dawid sɛ, ‘Ɔhene rennye tiade+ biara, na mmom fa adanse bɛkyerɛ no sɛ woakum Filistifo mmarima 100,*+ na fa tua ɔhene atamfo so ka.’” Nanso na Saul pɛ sɛ ɔfa kwan bi so ma Filistifo no kum Dawid. 26 Enti ne nkoa no kɔkaa nsɛm yi kyerɛɛ Dawid, na Dawid ani gyee ho sɛ ɔbɛyɛ ɔhene ase.+ Bere no nnya nsoe no, 27 Dawid ne ne mmarima kokunkum Filistifo 200, na Dawid de adanse bɛkyerɛɛ ɔhene sɛ wɔawuwu, na ɔbɛyɛɛ ɔhene ase. Enti Saul de ne babea Mikal maa no aware.+ 28 Saul hui sɛ Yehowa di Dawid akyi,+ na ne babea Mikal nso dɔ no.+ 29 Eyi maa Saul suroo Dawid paa, na Saul nna a aka nyinaa, Dawid bɛyɛɛ ne tamfo.+ 30 Ná Filistifo akunini taa fi adi bɛko, na da biara a wɔbɛba no, na Dawid di wɔn so nkonim* sen Saul nkoa nyinaa,+ na ogyee din paa.+\n^ Anaa “Yonatan kra fam Dawid kra ho.”\n^ Anaa “ɔde nyansa yɛɛ ade.”\n^ Anaa “te sɛ odiyifo.”\n^ Nt., “odii ahyɛmfiri wɔ ɔman no anim.”\n^ Anaa “Mepɛ sɛ wobɛyɛ m’ase.”\n^ Anaa “fa Filistifo mmarima 100 dua ano were bra.”\n^ Anaa “de nyansa yɛ ade.”


Psalmen 25 HTB - Nnwom 25 ASCB\n1Ao Awurade, mema me kra so kyerɛ wo;\n2wo so, Ao me Onyankopɔn, na mede me ho to.\nMma mʼanim ngu ase\nna mma mʼatamfoɔ nso nni me so nkonim.\nani renwu da,\nmmom, wɔn a wɔyɛ kɔntɔnkye no\nanim bɛgu ase.\n4Kyerɛ me wʼakwan, Ao Awurade,\nna me nhunu wʼatempɔn.\n5Fa wo nokorɛ no so kyerɛkyerɛ me,\nɛfiri sɛ woyɛ Onyankopɔn, me Gyefoɔ,\n6Kae, Ao Awurade, wo mmɔborɔhunu ne wo dɔ kɛseɛ\na ɛwɔ hɔ firi tete no.\n7Nkae me mmabunu berɛ mu bɔne\nne mʼatuateɛ akwan;\nkae me sɛdeɛ wʼadɔeɛ teɛ,\nAo Awurade, ɛfiri sɛ wo yɛ.\n8Awurade yɛ, na ɔtene;\nenti ɔkyerɛkyerɛ nnebɔneyɛfoɔ nʼakwan.\n9Ɔde ahobrɛasefoɔ fa ɛkwan pa so\nna ɔkyerɛ wɔn nʼapɛdeɛ.\n10Awurade akwan nyinaa yɛ ɔdɔ ne nokorɛdie\nma wɔn a wɔdi nʼapam mu ahyɛdeɛ soɔ.\n11Ao Awurade, me bɔne so deɛ,\nnanso wo din enti, fa kyɛ me.\n12Enti hwan ne onipa a ɔsuro Awurade?\nƆbɛkyerɛ no kwan a wabɔ ama no.\n13Ɔbɛdi yie wɔ ne nkwa nna mu,\nna nʼasefoɔ afa asase no sɛ wɔn agyapadeɛ.\n14Awurade da nʼatirimsɛm adi kyerɛ wɔn a wɔsuro no;\nna ɔma wɔhunu nʼapam.\nɛfiri sɛ ɔno nko ara na ɔbɛyi me nan afiri afidie mu.\n16Dane wʼani hwɛ me, na dom me,\nɛfiri sɛ meyɛ ankonam na meyɛ mmɔbɔ.\n17Mʼakoma mu dadwene adɔɔso;\nyi me dadwene firi me so.\nna yi me bɔne nyinaa firi me so.\n19Hwɛ sɛdeɛ mʼatamfoɔ adɔɔso\nne ɔtan kɛseɛ a wɔde tan me!\n20Bɔ me nkwa ho ban na gye me.\nɛfiri sɛ me dwanekɔbea ne wo.\n21Ma tenenee ne nokorɛ mmɔ me ho ban,\nɛfiri sɛ mʼani da wo so.\n22Gye Israel, Ao Onyankopɔn,\nfiri wɔn haw nyinaa mu.\nASCB : Nnwom 25


Nnwom 91 NA-TWI - Onyankopɔn, yɛn hwɛfo - Obiara a - Bible Gateway\nNnwom 90Nnwom 92\nNnwom 91 Nkwa Asem (NA-TWI)\n91 Obiara a wobɛkɔ Awurade nkyɛn sɛ wo guankɔbea, obiara a ɔbɛhyɛ Otumfoɔ no banbɔ ase no 2 tumi ka kyerɛ no se, “Woyɛ me hwɛfo ne me guankɔbea. Woyɛ me Nyankopɔn na mewɔ wo mu ahotoso.” 3 Ɔbɛkora wo afi bɔne a ahintaw nyinaa ne ɔyarewu nyinaa ho. 4 Ɔde ne ntaban bɛkɛta wo so; ne hwɛ mu, hwee renyɛ wo. Ne nokware bɛbɔ wo ho ban. 5 Ɛnsɛ sɛ wusuro anadwo mu amanehunu anaa awia mu ɔtaa 6 anaa ɔyaredɔm a ɛba anadwo anaa amumɔyɛde a ɛsɛe ade awia ketee.


2 Samuel 14 | Intanɛt So Bible| Wiase Foforɔ Nkyerɛaseɛ\nSamuel Nhoma a Ɛto So Abien 14:1-33\nYoab ne Tekoani bea bi faa adwene (1-17)\nAdwene a Yoab fae no, Dawid huu akyi (18-20)\nƆmaa Absalom san bae (21-33)\n14 Seruia ba Yoab+ hui sɛ ɔhene ani agyina Absalom.+ 2 Enti Yoab soma kɔɔ Tekoa+ kɔfaa ɔbea nyansafo bi fii hɔ bae, na ɔka kyerɛɛ no sɛ: “Mesrɛ wo, kofura awerɛhow ntama* na yɛ wo ho sɛ obi a ɔredi awerɛhow; mfa ngo nsra,+ na yɛ wo ho sɛ ɔbea a ɔde nna pii adi obi a wawu ho awerɛhow. 3 Afei kɔ ɔhene anim kɔka nsɛm yi kyerɛ no.” Ɛnna Yoab de nsɛm no hyɛɛ n’ano.* 4 Tekoani bea no kɔɔ ɔhene anim kɔkotow de n’anim butuw fam, na ɔkae sɛ: “O ɔhene, boa me!” 5 Ɛnna ɔhene bisaa no sɛ: “Ɛyɛ dɛn asɛm?” Na ɔbea no kae sɛ: “Me kunu awu ama mayɛ okunafo. 6 Ná w’afenaa wɔ mma mmarima baanu, na wɔn baanu no koe wɔ afuw mu. Ná obiara nni hɔ a ɔbɛpata wɔn, enti ɔbaako kum ne nua no. 7 Seesei abusuafo no nyinaa asɔre aba w’afenaa so, na nea wɔreka ne sɛ, ‘Fa nea okum ne nua no ma yɛn na ne nua a wakum no no nkwa* nti, yenkum ɔno nso.+ Sɛ ɛbɛma nea odi ade no din ayera mpo a, yɛbɛyɛ!’ Ogyasramma a aka ama me* no, wɔpɛ sɛ wodum no de popa me kunu din ne n’aseni* fi asaase so.” 8 Ɛnna ɔhene ka kyerɛɛ ɔbea no sɛ: “Kɔ wo fi, na mɛka ama wɔadi w’asɛm no ho dwuma.” 9 Afei Tekoani bea no ka kyerɛɛ ɔhene sɛ: “O me wura ɔhene, ma me ne me papa fi mmom nsoa bɔne no, na ɔhene ne n’ahengua nni bem.” 10 Ɛnna ɔhene kae sɛ: “Obiara kɔfa ɛho asɛm ba bio a, fa no bra m’anim, na ɔrenteetee wo bio.” 11 Nanso ɔbea no kae sɛ: “Ɔhene, mesrɛ wo, kae Yehowa wo Nyankopɔn, anyɛ saa a nea me ba no ayɛ nti, nea ɔwɔ hokwan sɛ okum no tua ka* no+ beyi no afi hɔ.” Ɛnna ɔkae sɛ: “Sɛ́ Yehowa te ase yi,+ wo ba no ti nwi baako mpo rentɔ fam.” 12 Afei ɔbea no kae sɛ: “Mesrɛ wo, ma w’afenaa nka asɛm bi nkyerɛ me wura ɔhene.” Na ɔkae sɛ: “Kasa!” 13 Ɔbea no kae sɛ: “Adɛn nti na woanya adwene sɛ wobɛyɛ biribi saa atia Onyankopɔn nkurɔfo?+ Ɔhene asɛm a waka no kyerɛ sɛ ɔno ara abu ne ho fɔ, efisɛ ɔhene mmaa n’ankasa ba a wɔatwa no asu no nsan mmae.+ 14 Owu de, yebewu, na yɛbɛyɛ sɛ nsu a wɔahwie agu fam a wontumi nsesaw bio. Nanso Onyankopɔn rennye obi nkwa* mfi ne nsam, na mmom ɔhwehwɛ ɔkwan a ɔbɛfa so de obi a wɔatwa no asu asan aba ne nkyɛn. 15 Nea enti a mebɛkaa asɛm yi kyerɛɛ me wura ɔhene ne sɛ, nkurɔfo no maa ehu kaa me. Enti w’afenaa kae sɛ, ‘Ma me ne ɔhene nkɔkasa ɛ. Ebia ɔhene bɛyɛ n’afenaa abisade no. 16 Ebia ɔhene betie n’afenaa, na onipa a ɔrepɛ me atu me ne me ba koro pɛ no afi agyapade a Onyankopɔn de ama yɛn so no, obegye me afi ne nsam.’+ 17 Enti w’afenaa kae sɛ, ‘Ma me wura ɔhene anom asɛm mma me ahotɔ.’ Efisɛ me wura ɔhene te sɛ nokware Nyankopɔn no bɔfo; otumi hu papa ne bɔne. Yehowa, wo Nyankopɔn nni w’akyi.” 18 Ɛnna ɔhene buaa ɔbea no sɛ: “Mesrɛ wo, nea merebebisa wo yi, mfa biribiara nsie me.” Na ɔbea no kae sɛ: “Mesrɛ wo, ma me wura ɔhene nkasa.” 19 Afei ɔhene bisae sɛ: “Yoab na ɔhyɛ eyi nyinaa akyi anaa?”+ Ɛnna ɔbea no buae sɛ: “O me wura ɔhene, sɛ́ wote ase* yi, nea me wura ɔhene aka no yɛ nokware.* W’akoa Yoab na ɔkyerɛɛ me nea menyɛ, na ɔno na ɔde nsɛm yi nyinaa hyɛɛ w’afenaa ano. 20 W’akoa Yoab yɛɛ saa na ama woanya adwene foforo wɔ asɛm yi ho, nanso me wura nim nyansa te sɛ nokware Nyankopɔn no bɔfo, na onim nea ɛrekɔ so wɔ asaase yi so baabiara.” 21 Ɛnna ɔhene ka kyerɛɛ Yoab sɛ: “Yoo, medi asɛm no ho dwuma.+ San kɔfa aberante Absalom bra.”+ 22 Na Yoab kotow de n’anim butuw fam, na oyii ɔhene ayɛ. Afei Yoab kae sɛ: “O me wura ɔhene, ɛnnɛ na w’akoa ahu sɛ manya w’anim dom, efisɛ ɔhene ayɛ n’akoa abisade ama no.” 23 Afei Yoab sɔre kɔɔ Gesur+ kɔfaa Absalom baa Yerusalem. 24 Nanso ɔhene kae sɛ: “Ma ɔnkɔ n’ankasa fi, mma ɔmma m’anim.” Enti Absalom kɔɔ ne fi, na wamma ɔhene anim. 25 Israel nyinaa, na ɔbarima biara nni hɔ a n’ahoɔfɛ nti wɔkamfo no te sɛ Absalom. Efi ne nan ase kosi n’apampam, na dɛm biara nni ne ho. 26 Afe biara kɔ n’awiei a, na oyi ne ti nwi, efisɛ na emu yɛ no duru dodo. Sɛ oyi ne ti nwi na ɔkari a, na emu duru yɛ nnwetɛbona 200,* sɛnea na wobu nkaribo ano wɔ ahemfi no.* 27 Absalom woo mma mmarima baasa+ ne ɔbabea baako a wɔfrɛ no Tamar. Ná ɔyɛ ɔbea a ne ho yɛ fɛ yiye. 28 Absalom tenaa Yerusalem mfe abien, nanso wanhu ɔhene anim.+ 29 Ɛnna Absalom too Yoab nkra sɛ ɔmmra na ɔnsoma no ɔhene nkyɛn, nanso Yoab amma. Ɔfrɛɛ no ne mprenu so, na ɛno nso wamma. 30 Afei ɔka kyerɛɛ ne nkoa sɛ: “Yoab asaase na ɛda me de ho yi, na ɔwɔ baali* wɔ so. Momfa ogya nkɔto mu.” Enti Absalom nkoa de ogya kɔtoo afuw no mu. 31 Ɛnna Yoab sɔre kɔɔ Absalom fi, na obisaa no sɛ: “Adɛn nti na wo nkoa de ogya akɔto m’afuw no mu?” 32 Absalom ka kyerɛɛ Yoab sɛ: “Hwɛ! metoo wo nkra sɛ, ‘Bra na mensoma wo ɔhene nkyɛn na kɔka kyerɛ no sɛ: “Adɛn nti na mifi Gesur aba ha?+ Metenaa hɔ koraa a anka eye. Enti afei ma menkɔ ɔhene anim, na sɛ bɔne na mayɛ a, ma onkum me.”’” 33 Enti Yoab kɔɔ ɔhene anim kɔka kyerɛɛ no. Ɛnna ɔfrɛɛ Absalom, na ɔbaa ɔhene anim bɛkotow de n’anim butuw fam wɔ ɔhene anim. Ɛnna ɔhene few Absalom ano.+\n^ Anaa “kyerɛɛ no nea ɔkɔ a ɔnka.”\n^ Kyerɛ sɛ, anidaso biara a ɛwɔ hɔ sɛ obenya asefo.\n^ Nt., “ne nkaefo.”\n^ Anaa “wo kra te ase.”\n^ Anaa “nea me wura ɔhene aka no, obiara rentumi nnan mfi ho nkɔ nifa anaa benkum.”\n^ Bɛyɛ kilo. 2.3. Hwɛ Nkh. B14.\n^ Ɛbɛyɛ sɛ ɛyɛ nkaribo bi a na wɔde kari ade wɔ ahemfi anaasɛ “ahemfi” dwetɛbona a ɛyɛ soronko wɔ dwetɛbona a obiara nim no ho.


Acts 9 KJV – Asomafo 9 AKCB | Biblica\nActs 9 KJV – Asomafo 9 AKCB\n1Saa bere no na Saulo ani abere sɛ ɔbɛtɔre Kristo akyidifo no ase. 2Ɔkɔɔ Ɔsɔfopanyin no nkyɛn kogyee adansedi krataa a ɛbɛma no tumi ama wakɔ hyiadan mu wɔ Damasko akɔkyekyere Yesu akyidifo, mmea ne mmarima, na ɔde wɔn akɔ Yerusalem. 3Ɔreyɛ abɛn Damasko no, prɛko pɛ na hann bi fi ɔsoro twa faa ne ho 4ma otwa hwee fam. Afei, ɔtee nne bi se, “Saulo! Adɛn nti na wotaa me?”\n5Saulo bisae se, “Ɛyɛ wo hena, Owura?”\nNne no buae se, “Ɛyɛ me Yesu a wotaa me no.” 6Nne no kae se, “Sɔre na kɔ kurow no mu na wɔbɛkyerɛ wo nea ɛsɛ sɛ woyɛ.”\n7Nnipa a wɔne Saulo nam no gyinae a wɔantumi anka hwee; wɔtee nne no, nanso wɔanhu obiara. 8Afei Saulo sɔre fii fam hɔ buee nʼani, nanso na onhu ade. Enti wokurakura no nkakrankakra de no kɔɔ Damasko. 9Nnansa a odii wɔ Damasko no na onhu hwee. Na onnidi na ɔnnom nso.\n10Na osuani bi wɔ Damasko a wɔfrɛ no Anania. Awurade frɛɛ no anisoadehu mu se, “Anania!”\nOgyee so se, “Awurade!”\n11Awurade ka kyerɛɛ no se, “Kɔ Yuda fi a ɛwɔ Ɔtempɔn Tee no so na kobisa ɔbarima bi a wɔfrɛ no Saulo a ofi Tarso no ase; ɔrebɔ mpae. 12Anisoadehu mu na ohuu ɔbarima bi a wɔfrɛ no Anania a ɔde ne nsa too no so sɛnea ɛbɛyɛ a, ɔbɛsan ahu ade.”\n13Anania buae se, “Awurade, mate saa ɔbarima yi ho nsɛm bebree, ne haw a ɔhaw wʼakyidifo wɔ Yerusalem no. 14Wakɔ asɔfo mpanyin nkyɛn akogye adansedi krataa a ɛbɛma no tumi na ɔde akyere obiara a ɔbɔ wo din wɔ ha no.”\n15Awurade ka kyerɛɛ Anania se, “Kɔ! Efisɛ ɔno na mayi no a menam ne so bɛma amanamanmufo ne ahemfo ne Israelfo nyinaa ate me din. 16Na mɛkyerɛ no amane a esiane me din nti obehu.”\n17Afei Anania kɔɔ fie hɔ de ne nsa guu Saulo so kae se, “Onua Saulo, Awurade Yesu no ankasa a oyii ne ho adi kyerɛɛ wo wɔ ɔkwan so bere a woreba no asoma me se, mimmebue wʼani mma wunhu ade na Honhom Kronkron nhyɛ wo ma.” 18Amono mu hɔ ara na biribi a ɛte sɛ abon fii nʼani so na ohuu ade. Ɔsɔre ma wɔbɔɔ no asu. 19Onyaa aduan bi di mee no, ne ho san no. Saulo dii nna kakra wɔ asuafo a na wɔwɔ Damasko no nkyɛn.\n20Ofii ase kaa asɛmpa no wɔ hyiadan mu se, Yesu yɛ Onyankopɔn Ba ampa. 21Nnipa a wɔtee asɛm a ɔkae no nyinaa ho dwiriw wɔn ma wobisae se, “Ɛnyɛ saa ɔbarima yi na na okum wɔn a wɔbɔ saa din yi wɔ Yerusalem no ana? Na yɛate sɛ ɔbaa ha sɛ ɔrebɛkyere wɔn a wɔbɔ saa din yi nyinaa de wɔn akɔma asɔfo mpanyin.” 22Saulo asɛnka no mu yɛɛ den; nnipa no gyee nsɛm a ɔka faa Yesu ho sɛ ɔno ne Agyenkwa no dii. Yudafo a wɔte Damasko no antumi anka nsɛm a ɔkae no ho hwee.\n23Nna bi akyi no, Yudafo no bɔɔ Saulo ho pɔw sɛ wobekum no, 24nanso Saulo tee pɔw a wɔbɔɔ wɔ ne ho no. Na wɔtetɛw no wɔ kurow no apon ano awia ne anadwo apɛ no akum no. 25Anadwo bi Saulo akyidifo de no sii kɛntɛn bi mu, twetwee no faa ɔfasu so gyaa no sii fam.\n26Saulo kɔɔ Yerusalem no, ɔpɛɛ sɛ ɔde ne ho kɔbɔ asuafo no ho nanso wosuroo no, efisɛ na wonnye nni sɛ wasakra abɛyɛ osuani. 27Barnaba kɔfaa no kɔɔ asuafo no nkyɛn. Ɔkaa wɔn sɛnea Awurade yii ne ho adi kyerɛɛ Saulo na ɔkasa kyerɛɛ no wɔ Damasko kwan so no ne sɛnea ɔde akokoduru kaa Yesu ho asɛm wɔ Damasko no. 28Saulo ne wɔn tenae na ɔde akokoduru kaa Awurade asɛm no wɔ Yerusalem nyinaa. 29Saulo ne Helenifo nyaa akasakasa enti wɔbɔɔ pɔw sɛ wobekum no. 30Bere a agyidifo no tee pɔw a Helenifo no bɔɔ wɔ Saulo ho no, wɔde no kɔɔ Kaesarea gyaa no kwan ma ɔkɔɔ Tarso.\n31Afei asafo a wɔwɔ Yudea, Samaria ne Galilea no nyinaa asom dwoo wɔn. Asafo no nam Honhom Kronkron so timii. Nnipa pii bɛkaa wɔn ho na wɔtenaa ase wɔ Awurade suro mu.\n32Petro tutuu akwan kɔɔ mmeaemmeae. Da bi a ɔkɔsraa agyidifo a wɔwɔ Lida no, 33ohyiaa ɔbarima bi a ne din de Enea a wabubu agu kɛtɛ so mfe awotwe wɔ hɔ. 34Petro ka kyerɛɛ no se, “Enea, Awurade Yesu Kristo nsa wo yare. Sɔre na yi wo kɛtɛ!” Amono mu hɔ ara na Enea sɔree. 35Nnipa a wɔte Lida ne Saron no nyinaa huu no no, wɔde wɔn ho maa Awurade.\n36Na ɔbea ogyidini bi te Yopa a ne din de Tabita a ne nkyerɛase ne Dorka a ase ne ɔwansan. Saa ɔbea yi de nʼadagyew nyinaa yɛɛ papa, boaa ahiafo. 37Saa bere koro no ara mu na ɔyare bɔɔ no ma owui. Woguaree no9.37 Amanne bi a na Yudafo ne Helafo nyinaa di so ne sɛ woguare funu ansa na wosie no. de no kɔtoo abansoro dan9.37 Sɛ wɔantumi ansie owufo ntɛm a, amanne ne sɛ wɔdeda no wɔ abansoro no so. Yerusalem de, da a obi bewu no ara na wosie no. Sɛ ɛnyɛ Yerusalem a, wotumi sie owufo no ne nnansa so. bi mu. 38Esiane sɛ Lida bɛn Yopa nti, asuafo a wɔwɔ Yopa no tee sɛ Petro wɔ Lida no, wɔsomaa mmarima baanu kɔsrɛɛ no sɛ ɔnyɛ ntɛm mmra.\n39Petro yɛɛ ntɛm ne wɔn kɔe. Oduu hɔ no wɔde no kɔɔ abansoro dan no mu. Akunafo a na wɔwɔ hɔ no nyinaa begyinagyinaa Petro ho sui, de ntade ne ntama a Tabita te ase no ɔpam maa wɔn no kyerɛɛ no.\n40Petro maa wɔn nyinaa fii adi. Afei obuu nkotodwe, bɔɔ mpae dan nʼani kyerɛɛ amu no kae se, “Tabita, sɔre!” Tabita tew nʼani na ohuu Petro no, ɔsɔre tenaa ase. 41Petro soo ne nsa ma ɔsɔre gyinaa hɔ. Afei Petro frɛɛ agyidifo no ne akunafo no nyinaa de no maa wɔn. 42Saa asɛm yi trɛw wɔ Yopa nyinaa ma nnipa pii gyee Awurade dii. 43Petro tenaa Simon a ɔhyɛ mmoa nhoma aduru no nkyɛn wɔ Yopa kyɛɛ kakra.\nAKCB : Asomafo 9